OzodDayjest: Кушербаев ва Алламжонов имтиҳон маркази масаласида тортишиб қолди\n21 май 2022, Тошкент вақти: 08:34\nКомил Алламжонов Ўзбекистон президентининг собиқ матбуот котиби.\nКушербаев ва Алламжонов имтиҳон маркази масаласида тортишиб қолди. Ўзбекистонда русларни камситиш ҳолати мавжудми? Абдулла Ориповнинг рафиқаси шоирнинг “қора рўйхат”га тушиши ҳақида сўзлаб берди. Тугаётган ҳафтада маҳаллий матбуотда чоп этилган айрим мақолалар мазмуни билан OzodDayjest рукнида танишинг.\nОлий Мажлис Қонунчилик палатаси депутати Расул Кушербаев Монополияга қарши курашиш қўмитаси (МҚКҚ) жавобига таяниб, Тошкентдаги ҳайдовчилик гувоҳномаси олишда назарий ва амалий имтиҳонлар ўтказиш бўйича давлат марказларининг ёпилишида президент қарори талаблари бузилганини маълум қилди (www.gazeta.uz, 24 март).\nМарказлар фаолияти жорий йил 4 февраль куни ушбу соҳада ягона бўлган ва асосий раҳбари Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов ҳисобланган Autodriver Study компаниясининг ягона имтиҳон маркази очилганидан сўнг тўхтатилган эди.\nДепутатнинг фикрича, “битта тадбиркорлик субъектининг тезроқ соққа ишлашига имконият бериш учун” давлат имтиҳон марказларини шоша-пиша ёпиш орқали президент қарори талаблари бузилган.\nКомпания асосчиси Комил Алламжонов эса айбловларни рад этиб, депутатга “эски коррупциялашган тизим кўпроқ ёқиши мумкин”лиги ҳақида ёзди. Соққа қилиш гуноҳ ва жиноят эмаслигини урғулаган Алламжонов имтиҳон маркази фаолияти қонуний эканидан баҳс этган.\nБу орада ушбу марказ 1 апрелдан назарий ва амалий имтиҳон топширишга биринчи уриниш нархи 50 фоизга – 100 мингдан 150 минг сўмга оширилиши ҳақида хабар берди. Нарх ошиши ҳам ижтимоий тармоқларда кескин танқидий баҳоланди.\nЎзбекистонда русларни камситиш ҳолати мавжудми? Россия элчиси жавоб берди\nРоссия ташқи ишлар вазирлиги сўнгги пайтларда чет давлатларда русларга нисбатан камситиш бўлаётгани ҳақида маълум қилди. Мазкур мамлакатнинг Тошкентдаги элчиси Олег Мальгинов “Nova24” сайтига берган интервьюсида бу борада Ўзбекистондаги вазиятга баҳо берди.\nДипломатга кўра, ҳозирча Ўзбекистонда русларга нисбатан дискриминация қайд этилмаган, аммо ички зиддиятлар юзасидан элчихонага мурожаат қилаётганлар учраб туради\nБуни ишонч билан айтишим мумкин. Чунки мен Ўзбекистонга келгунимга қадар 5 йил россиялик ватандошлар билан ишлаш департаментида директор бўлганман. Умуман олганда руслар, рус тили ва русийзабон аҳоли дискриминациясини батафсил биламан. Шундай экан, Ўзбекистонда бундай ҳолат йўқ. Ички низолар кузатилганда, одамлар баъзида элчихонага мурожаат қилади. Биз мазкур зиддиятларга аралашмасликка ҳаракат қиламиз, аммо ҳуқуқни муҳофаза қилиш органларига мурожаат қиламиз”, дейди О.Мальгинов.\nЭслатиб ўтамиз, 2021 йил май ойида Россия президенти Владимир Путин МДҲ мамлакатлари рус тилини ўрганиши учун етарли даражада қўллаб-қувватланмаётганини айтган.\n“Биз ушбу мамлакатларда рус тилини ривожлантиришга, рус тилини ўрганишни қўллаб-қувватлашга муносиб эътибор қаратишимиз лозим. Бизнинг манфаатларимиз тўлиқ мос келади, шунинг учун биз бу ерда фаол ишлашимиз керак”, деган Путин.\nАбдулла Орипов рафиқаси: У киши “запрет”га тушмаганда касал бўлмасди, вафот ҳам этмасди...\nЎзбекистон халқ шоири, давлат мадҳияси муаллифи Абдулла Ориповнинг рафиқаси Ҳанифа Мустафоева шоир умрининг сўнгги йилларини тақиқда ўтказгани ҳақида сўзлаб берди (www.daryo.uz, 21 март).\nҲикоя қилинишича, Абдулла Орипов 2010-2011 йилларда Муаллифлик ҳуқуқини ҳимоя қилиш республика агентлиги ҳамда Ёзувчилар уюшмаси раҳбарлигидан олинган.\n“Шу воқеалар уларга руҳан қаттиқ таъсир қилган. Агар ишлаб юрганида касал бўлмасди, вафот этмасди ҳам, деб ўйлайман. Шундан кейин “халқ душмани” дея “қора рўйхат”га киритилган. Агар бу халқнинг душмани бўлсангиз, дўсти ким экан, деб ҳайрон бўлардим. Абдулла аканинг бутун умри бир бўлди, охирги етти йилда уйда ўтиргани бир бўлди. Оммавий ахборот воситаларида чиқиши тақиқланди”, деб ҳикоя қилади шоирнинг умр йўлдоши.\nҚайд этилишича, А. Орипов ўшанда ҳам биринчи президент ҳақида сира ёмон фикрга бормаган, норасмий тақиқни Ислом Каримов эмас, атрофидагиларнинг иши деб билган.\n“Запрет”га тушгач, соғлиғида муаммолар пайдо бўла бошлади. Ўзимиздаги бир қанча шифохоналарда ётди, лекин қониқарли даражада шифо топмади”, деб эслайди Ҳанифа ая.\nШундан кейин шоир аввал Туркия, кейин АҚШда муолажа олган.\n“Абдулла акани 75 ёшга киришига ҳеч ишонмасдим. Чунки жуссаси нозик ва табиатан жуда инжиқ одам бўлишига қарамай, йиллар давомида турли босимлар ва касалликларга дош бериб яшади”, дейди унинг рафиқаси.\nА. Орипов 2016 йил 5 ноябрь куни Ҳьюстондаги (АҚШ) шифохонада ҳаётдан кўз юмган.


Тадбиркор устидан суд давом этяпти\n26 июль куни Хоразм вилояти жиноят ишлари судида Жиноят кодексининг 18 моддаси бўйича айбланаётган хивалик тадбиркор Исоқ Абдуллаев иши юзасидан суд жараёни давом эттирилди.\nСуд биносининг 2-қаватида бошланган суд мажлиси И.Абдуллаев талаби билан 1-қаватга кўчирилди. Маълум бўлишича, айбланувчи ўзининг сиёсий жиноятчи эмаслигини, шунинг учун суд мажлисида барча яқинлари ва дўстларининг қатнашишига имконият яратиб берилишини сўраган. Судья бу сўровни қондирган.\nМазкур суд мажлисида айблов хулосаси ўқиб эшиттирилди. Шундан сўнг айбланувчининг тиббий муолажа олиши лозимлиги сабабли суд мажлиси эртасига давом эттириладиган бўлди.\n137 кундан буён ҳибсда сақланаётган 70 ёшли И.Абдуллаев узоқ йиллар давомида мактабда ўқитувчилик қилган. Сўнгги йилларда эса самарали тадбиркорлик фаолияти билан шуғулланаётган эди.\nИ.Абдуллаев устидан гурланлик 25 ёшли Умида Дўстжонованинг шикоят аризаси асосида жиноят иши қўзғатилган. И.Абдуллаев опа-сингил Дўстжоноваларни ўз уйида 96 кун давомида мажбуран сақлаганликда гумон қилиниб, ҳибсга олинган. Вақт ўтиши билан унга юкланган жиноятлар сони ортиб, Жиноят кодексининг 18 моддаси бўйича айблар қўйилган. Айни пайтда И.Абдуллаевга фирибгарлик, товламачилик, талончилик, одам ўғирлаш, ёлғон хабар берганлик, туҳмат қилганлик, катта миқдордаги солиқ ва бошқа тўловларни тўлашдан бош тортиш каби жиноятлар юкланяпти. Шунингдек, маълум бўлишича, у диний ташвиқот юргизишда ҳам гумон қилиняпти. Тинтув вақтида унинг уйидан Абдували қорининг даъватлари ёзилган аудиокассета топилган. Айблов хулосасида судланувчининг уйидан гиёҳвандлик моддаси топилгани, милиция ходимини уриб, ўз хизмат вазифасини бажаришдан воз кечишга мажбур қилгани, у ўз жиноятларини гуруҳ бўлиб, яъни хотини Жумагул Полвонова билан биргаликда амалга оширгани баён қилинади.\nАйблов хулосасида таъкидланишича, тергов жараёнида И.Абдуллаев ўзига нисбатан эълон қилинган айбловлар билан танишишдан ва кўрсатма беришдан воз кечган.\nМаҳаллий кузатувчилар И.Абдуллаев хорижий оммавий ахборот воситалари орқали чиқишларида ҳукумат юргизаётган сиёсатни мунтазам равишда қоралаб келгани, Интернетда танқидий мақолалар ёзгани учун шундай куйга тушганини айтмоқда.


Жамила Эргашева. Учрашув (ҳикоя) — www.ziyouz.uz\nБош саҳифа Ўзбек насри онлайн антологиясиЖамила Эргашева (1956-2018)Жамила Эргашева. Учрашув (ҳикоя)\nУзун ва ораста йўлаклар, одам бўйидан икки баравар баланд, доимо ёпиқ эшик ортидаги хоналар узра қалқиб турувчи бу сокинликни фақат бир одам – бош шифокорнинг биринчи ўринбосари гурсиллаган қадам товушлари билан бузиб, янчиб юраверарди. Ҳамшира қизлар берадиган гурунгларга қараганда унинг бу “тартибсиз”лиги шифохонанинг йиғилишларида жуда кўп марта муҳокама ҳам қилинган, бош шифокор “Ҳаким Сатторович, бу ер шифохона. Шифохонада қанақа контенгент ётиб, даволанишини яхши биласиз. Сал у ёқ-бу ёғингизга қараб юринг, эл қатори шиппак кийинг. Туфлингизнинг овози ҳамманинг тинчини бузаяпти”, деб кўп марта айтган. У эса “хо-хо”лаб кулиб, “Даврон Бердиқулович! Мен мушук эмасман-ку, овоз чиқармай юрадиган. Мен одамман, шифокорман. Беморларимнинг атрофида айланиб ётган инсу жинсларни ҳуркитиб юрмасам бўлмайди-да”, дер экан. Бош шифокор “Шиппак, шиппак…” деб минғирлайверган экан, охири “Ака, кет, десангиз, кетайин, лекин мен шиппак киймайман, бу менга тўғри келмайди”, дебди.\n“Лекин Ҳаким Сатторовичнинг билими зўр. Ҳамма унга кўринишни истайди. Бош шифокоримиз ҳам ҳамма танишларини шу кишига кўрсатади”, дейишарди қизлар.\nБош шифокорнинг кўрсатмаси биланми, ёки шунчаки тасодиф туфайлими, вилоятнинг машҳур гимнастикачи қизи, айни пайтда вилоят маданият бошқармасида ишлаётган Алия Шодиметова айнан шу хушсурат, ўктам шифокор йигит – Ҳаким Сатторович қарайдиган палатага тушиб қолди. Ким-кимлар бир марта кўринишга зор бўлган шифокор унинг ёнига кунига ўн марта киради: “Қани-и, Алияхоним, тузукмисиз?”. Ўзиям кун ора навбатчиликда туради, айни саҳар пайти, атай унга қараш учун келиб ётган онаси палатани бошига кўтарганча хуррак отиб, уйқуни ураётган пайтида ҳам кириб келади-да, бамайлихотир тунчироқни ёқиб, унинг қон босимини ўлчайди, юрагини эшитиб кўради, чойшабнинг бир четини кўтариб, баданини эгаллаб олган тошмаларига қарайди. Кетаётиб, бемалол уйқусини давом эттираётган онасига бир қараб, сўнг Алияга ҳазилнамо кўз қисиб қўяди: “Сиз ҳам ухланг”.\nУ хонадан чиқиб кетгач, Алия – беш ёшидан буён эл оралаб юрган сарвқомат гимнастикачи – анчагача қон босимини ўлчаётган, юрагини эшитаётган пайт баданига теккан қўлларининг тафтини, ҳатто устига энгашган дам юзига урилган иссиқ нафасини ҳис этиб ётади. Унинг ортидан қоладиган атир ҳиди ажиб дашт гулларини ёдга солади, кўнгли ҳам бепоён даштлардек ҳувуллаб қолади. Сўнг беихтиёр эшикка тикилиб, уни яна кута бошлайди. Йўлакдан эшитилаётган гурсиллаган қадам товушлари, залворли эшикларнинг оғир ғийқиллаб очилиб-ёпилишлари бора-бора асабини буза бошлайди. Кейин ётган жойида ўзининг устидан кулади: “Ҳей, ўн саккиз яшар қизмисан? Бунча ҳаяжонланмасанг? У шунчаки вазифасини бажараяпти, холос. Сенга бирор сўз деган, ёки бирор ишора қилган бўлмаса… Қолаверса, шундай ақлли, билимли йигит уч боласини қўйиб, ёши ўттизга етган бир қари қиз билан ҳаётини қайтадан бошлармиди? Бу ивирсиқ ҳаётда шундан бошқа тузукроқ машғулот йўқми? Ўзи-чи, ўзи? Ўзи ҳам ҳеч қачон ҳеч кимнинг бундай қурбонлик беришига йўл қўярмиди? Ҳеч қачон!..”. Лекин унинг ихтиёри аллақачон ўзидан кетган, на тийиқсиз хаёллар тизгинини, на эшикка қараб мўлтираб тураверадиган кўзини бошқара олмас эди. Ҳар қанча ўзини уришса ҳам, у йўқ пайти уни кутаверади, келганида эса ҳаяжонини зўрға ичига ютади.\nЙигити тушмагур ҳам атай қилгандек эрталаб уст-бошини ҳам алмаштирмасдан қиличдек бўлиб костюм-шимда тўғри унинг хонасига кирар, кетгунича ҳам бир кириб, аҳвол сўрар эди. Тўғри, Алиянинг аҳволи анча оғир. Шифохонага тушганига бир ҳафта бўлибди ҳамки, баданини босиб кетган тошманинг на асл сабабини топа олишди, на уни қайтара олишди. Текширишди, маслаҳатлар қилишди, бошқа шифохоналардан мутахассислар чақириб кўрсатишди, билган бор илму амалларини қилиб кўришди, аммо тирсагидан тангадеккина бўлиб бошланган тошма ҳамма жойини босиб, қулоқларининг ичи, тилининг учигача тошиб кетди, қайтмади. Қишлоқдаги момогинаси “Бу эшак еми-ку, иримини қилмаса, қайтмайди”, деб отасини қистай-қистай, машинага бир эшакни юклаб, уч ҳовуч арпа бериб, шаҳарнинг қоқ ўртасида жойлашган касалхонага жўнатибди: “Арпани этагига солиб, эшакка едирсин”. Уни бир амаллаб аравачага ўтирғизиб, эшакнинг ёнига чиқаришди-ю, аммо машинада 30-40 чақиримдан иззат-икром билан келтирилган эшак арпани ҳидлаб ҳам кўрмади. Тошма ҳам қайтмади.\nБир ҳафта ўтгач, Ҳаким Сатторович янги дори бошлатди: “Буям бир таваккал, ҳеч нарса қилмасдан қараб тура олмайман-ку, ахир. Лекин негадир ижобий самара беришига кўнглим ишониб турибди”. У энгашиб, Алиянинг қўлларини оҳистагина сиқиб қўйди: “Сиз ҳам ишонинг, албатта ҳаммаси яхши бўлади”.\nДард уни бутунлай ҳолдан тойдирган, қон босими пасайиб кетган, назарида юраги ҳам ярадор қушчадек зўрға уриб турарди. Унинг қароқларига ёш қалқди. Агар шу инсон қўлларидан тутса… жаҳаннамга ҳам боришга тайёр эди у. Ўлса, шу йигит учун, унинг қўлларидан тутган ҳолда ўлса!.. Яшаса, шу йигит учун, шу йигитнинг қўлларидан тутмоқ учун яшаса!..\nДоктор унинг қўлларини қаттиқроқ сиқди: “Биргалашиб Худодан сўраймиз, ҳаммаси яхши бўлади. Сиз менга ишонинг”. Алиянинг назарида унинг овози титраб кетди, кўзлари ҳам намлангандек бўлди. У бошқа ҳеч нарса демади, тез-тез юриб хонадан чиқиб кетди.\nБирпасдан кейин бош шифокорнинг ўзи кирди. Даволовчи шифокор ҳар кирганида бир талаб олаётган онаси энди унга жовуллаб кетди: “Мен сизларни тушунмаяпман. Сизлар учун инсон ҳаёти ҳеч қандай қимматга эга эмасми? Кечагина иш бошлаган бир йигит менинг қизимнинг устида интуициясига ишониб, тажриба ўтказмоқчи. Сиз эса индамай қараб, томошабин бўлиб ўтирибсиз. Тиббиёт аниқ фан, аниқ илмга асосланган соҳа, унда интуиция эмас, илм, тажриба муҳим. Қўлларингдан келмаса, жавоб беринглар, Тошкентга олиб кетамиз”.\nБош шифокор юпатмоқчи бўлгандек унинг елкаларига қоқди: “Альфия опа! Мен сизни тушуниб турибман. Лекин сиз ҳам мени тушунинг ва ишонинг. Биринчидан, докторингиз жуда билимли мутахассис, иккинчидан, бу касалликни ҳамма жойда, ҳатто Америкада ҳам биз даволаган усулда даволайди. Дунёда даво усуллари ҳеч қачон сир сақланмайди, бу мумкин эмас. Қўлимиздан келган ҳамма ишни қилаяпмиз. Худо хоҳласа, бугун-эрта натижаларга эришиб қолсак, ажаб эмас”.\nАльфия опа яна жовуллади: “Ана, кўрдингизми! Қилаётган ишингизнинг натижасига ўзингиз ҳам ишонмайсиз. “Эришиб қолсак, ажаб эмас” эмиш. Менга бундай мужмал гап керак эмас, менга “Албатта эришамиз” дейдиган доктор керак!”\nБош шифокор бир муддат жим қолди. Сўнг она-болага бир-бир қараб, ҳамон ёқасидан олишга ҳам тайёрдек хезланиб турган онага юзланди: “Опа, касалнинг бошида туриб бекордан бекорга ваҳима қилманг. Сиз сўраётган гапни ҳеч қачон ҳеч қандай доктор айта олмайди. Сабрли бўлиш керак”.\nЯнги муолажанинг фойдасини Алия кечга яқин ҳис қилди: аъзои баданидаги куйишиш бироз пасайгандек эди. Шунгача юз марта унинг ёнига кириб, “Яхши-и-и”, деган доимий жавобидан руҳи тушиб кетган Ҳаким Сатторович энди унинг “Негадир тошмаларим куйишмаётгандек”, деганини эшитиб, кўзлари чақнаб кетди: “Ростданми?!”. У дарҳол чойшабни тиззасигача кўтариб, диққат билан касалликка разм солди, сўнг билакларини очиб кўрди: “Есть!”, суюнганидан боладек битта товонида туриб, паркет полда “чир” айланди ва деярли югурган ҳолатда ташқарига чиқиб кетди.\nУ ўша кеча навбатчи бўлмаса ҳам, ярим тунда касалхонага Алияни кўргани келди. Йўлакда унинг гурсиллаган қадам товушларини эшитиб, Алиянинг юраги ҳапқириб кетди. У хонага димоғида қандайдир шўх куйни хиргойи қилганча кириб келди: “Сира ухлай олмадим. Сизни бир кўриб кетмасам бўлмас эди”.\nУ яна Алиянинг тошмаларини кўздан кечирди, қон босимини ўлчади, юракларини эшитиб кўрди, сўнг ўз-ўзидан мамнун бир ҳолатда хона четида турган стулни олиб, оёқларини чалкаштирганча ўтириб, Альфия опа билан дарвозаларининг олдига кимдир ташлаб кетган кичкинагина кучукча, унинг қанчалар ширинлиги, қандай овқатланиши, қандай югуриши, қандай думалаши, энди шу кучукчани ўзлари боқиб олишга қарор қилганликлари ҳақида гурунглашди. Кетаётиб, Алияни танқид қилиб қўйди: “Бу қизингизнинг луғатида “яхши” деган сўздан бошқа сўз йўқ, шекилли. Жуда зерикиб кетмадингизми у билан ётиб? Лекин менинг юракларим қон бўлиб кетди-ей. Ўзи ўлай деб ётибди, қандайсиз, десам, “яхши-и”, дейди. Уни деб бутун касалхона хавотирда оёққа турган, бунга қандайсиз, деса, яна “яхши-и-и”, дейди. Қойил-е!”.\nҚизининг аҳволи ўнглана бошлаганидан мамнун она ҳам кулимсираб унинг фикрини маъқуллайди: “Ҳа, рост айтасиз, бу билан бир соат бирга ўтирган одамнинг юраги “тарс” ёрилиб кетса керак. Она бўлганингиздан кейин чидар экансиз-да. Лекин унинг шундай бўлишига ўзим сабабчиман, мактабда ҳамма фанлардан бешга ўқирди, қайси институтга топширса ҳам кириб кетарди. Бу боғча ёшидан гимнастикага қатнади, қадди-қомати ҳам гимнастикага мос эди, гимнастикачи бўлади, деб туриб олдим. Момоси билан, дадаси билан талашиб-талашиб, гимнастикачи қилдим. Қайнонам “Эл бўлмадинг”, деб хафа бўлди. Мен “Бегоналигимни юзимга солдингиз”, деб хафа бўлдим. Барибир айтганимдан қайтмадим. Гимнастикачи қилиб-ку, ютқизганимиз йўқ. Касбининг ортидан дунё кезди, обрў-эътибор топди. Бугун ҳам вилоятда шу соҳа бўйича ягона мураббий. Аммо яна бир томони бор, гимнастикачилар, кўряпсиз, гапирмас экан, ичида нима гап бўлса, ҳаракат билан айтиб қўя қолади”. Ҳаким Сатторович кулади: “Яхши эмас. Унда-мунда гапириб ҳам туриш лозим, Алияхон”. “Албатта-да. Тумтайиб юриб, мана, ёши ўттизга етди. Аллақандай сочи паҳмоқ Алвастилар “мен” деган йигитларнинг бурнидан ип ўтказиб, истаган жойига етаклаб юрибди. Бу бўлса, шунча ҳусни, шундай ақли билан!.. Оғзимнинг солиғи, қизимнинг қилиғи йўқ, деган хотин аслида менинг ўзимман”.\nОнасининг бу хил ҳасратларини аввал ҳам кўп эшитган бўлса-да, Алия шифокор йигитнинг олдида жуда хижолат бўлди: “Она-а-а!”.\nУч кун деганда ҳамма тошмалар қайтиб кетди, аммо уни яна уч кун олиб қолишди: “Мен ишонч ҳосил қилишим керак”. Кетаётган куни Ҳаким Сатторович шифохона ҳовлисида барқ уриб гуллаб ётган атиргуллардан катта бир гулдаста тайёрлаб, унга келтириб берди: “Уйга боргач, сувга солиб қўясиз”. Яна тайинлади: “Ўзингизни уринтирманг. Тошмалар сизни жуда чарчатган, ўзингизга келиб олгунча, эҳтиёт бўлиб туринг. Яна қайталаб қолманг”, “Хўп, раҳмат…”\nАлия кўз ёшларини яшира олмади. Шундай оғир хасталикдан тузалиб уйга қайтаётган одамнинг йиғлаши ғалати эди, лекин йигит ундан “Нега йиғлаяпсиз?” деб сўрамади. Унинг ҳам негадир кайфияти йўқ эди.\n…Шу бўйи уларнинг йўллари кўп йиллар кесишмади. Бу орада Алия турмушга чиқди, фарзандли бўлди. Онаси ухлаб қолган пайтлар ухламасдан унинг бошида бедор тонг оттирган шифокор йигит баъзан-баъзан ёдига тушишини айтмаса, деярли унутиб юборди. Чунки йигит ҳам уни бирор марта бўлсин, изламади. Лекин Алиянинг ёдига тушган дам ўша пайтлар жону жаҳонини ёндирган ҳис-туйғулари, касалхонадан чиқаётган пайт ўзини тўхтата олмай йиғлаганлари учун жуда-жуда хижолат тортар эди. Бир сафар қандайдир йиғинда қорамағиздан келган тиқмачоқдек бир аёл билан ёнма-ён ўтириб қолган эди, уни “Ҳаким Сатторовичнинг оиласи”, деб таништиришди. Беихтиёр Алиянинг юзларига қон тепди, кўнглида кечган туйғуларни сездирмаслик учун “Эрингизни яхши биламан, жуда билимли, касбига садоқатли шифокор”, деб, аёлга мулозамат қилган киши бўлди, у эса “Акангиз сиз билан фахрланиб юради, менинг синглим, дейди доим”, деб такаллуф қилди.\nКейинги вақтларда тез-тез Алиянинг юраги безовта қиладиган бўлиб қолди. Сал нарсага нафаси бўғзига тиқилиб, қора терга тушиб қолаверади. Ўзи ҳам жонининг тинчини билиб ҳеч нарсага уринмайдиган бўлиб қолди. Камҳаракатлилик оқибатида анча вазн тўплади, бу эса яна ҳаракатини чегаралаб қўйди. Баъзан ойнага қараб, қаршисида унга термулиб турган қовоқлари салқи, бақбақалари осилиб қолган, ранги захил кекса аёлни кўриб, ўзидан кўнгли қолиб кетарди. Бир замонлар фаоллар шифохонаси бўлган жой Кардиология марказига айлантирилган экан. Эри уни қўярда-қўймай шу марказга олиб келиб ётқизди.\nТақдирнинг ҳазилини қарангки, унга яна ўша анча йил аввал ётган хонани беришди. Деворнинг бир томонини эгаллаган деразасига қалин шойи парда тутилган ним қоронғи хонада ётиб, ўзи истамаган ҳолда хотираларга берилди. Эшикдан кирган ҳар бир одамга жовуллаб ёпишувчи онаси, эртаю кеч елкасига эшикбондан олган кўкиш халатни номигагина илган ҳолда кириб келувчи отаси… Ўшанда отасига қараб, одамзод овоз чиқармасдан, бир томчи ёш тўкмасдан ҳам йиғлай олиши мумкинлигини кўрган эди. Отаси ҳам жуда босиқ, камгап одам эди. Алиянинг олдига келар-кетар, келганида ҳам, кетганида ҳам қизининг бошини бир ҳидлаб қўярди. Эҳ, одамзод шунчалар ҳам мўрт бўлмаса, одамнинг қўли билан ясалувчи эшик-дераза, жиҳозлар ҳам одамдан кўпроқ яшар экан. Онасининг овози қулоқлари остида жаранглаб турибди, аммо ўзи йўқ. Отаси ҳам… Аслида жону жаҳонини на қаёқдан келгани, на қачон кетиши номаълум бўлган дард ўртаб ётган бир пайтда ҳам ким аҳвол сўраса, жилмайиб, “Яхши-и-и…” деб жавоб берадиган хушрўй, сарвқомат гимнастикачи қиз ҳам йўқ. Унинг ўрнини туриб-ўтиргандагина эмас, у ёнидан бу ёнига ағдарилганда ҳам малолланадиган бир кампир эгаллаган. Яна… гурсиллаган қадам товушлари билан беморлари атрофида айланиб юрган инсу жинсларни ҳуркитувчи ўша ўктам шифокор йигит ҳам йўқлиги аниқ. Қизиқ, ҳозир у қаерда экан, нима иш билан шуғулланаётган экан? Ўшанда чамаси қирқларга кирган эди, ҳозир етмишдадир… Аллақачон нафақага ҳам чиқиб бўлгандир? Балки, ўтиб кетгандир… Жуда ажойиб йигит эди. Ўшанда Алиянинг кўнглида эмас, йигитнинг қалбида ҳам Алияга нисбатан бир ўтли туйғулар уйғонгани аниқ. Бу унинг кўзларидан англашилиб турарди. Онаси ҳам сезган экан, кейинроқ бир гап очилганда айтган эди. Эҳтимол, ўша туйғулар бўлмаганда таваккал қилишга журъат топа олмаган ва Алияни қутқариб қололмаган бўлармиди?\nҲаммаси ўша-ўша, ўша хоналар, ўша узун йўлаклар… Фақат овоз кўп, шовқин кўп эди: тапир-тупур, шақир-шуқур. Бири-биридан шошиб, гурсиллаб юрадиган, баланд-баланд овозда гапирадиган шифокорлар, ҳали у ёққа, ҳали бу ёққа бошлаб кетаверадиган ҳамширалар… Алия эса кексайган, асаблари чарчаган. Кун бўйи унга тиним беришмади, бир дунё аппаратлардан ўтказишди, таҳлил учун қон, пешоб олишди. Соатлаб томчи уколлар қилишди. Кечгача буткул ҳолдан тойди. Кечқурун ўғли билан келини олиб келган овқатдан номигагина тотинган бўлди-да, улар кетгач, шипдаги қандилни ўчирди, ёндеворга ўрнатилган бежирим тунчироқни ёқиб, ўрнига чўзилди. Жуда чарчаган эди, дарров кўзи илинди. Шу ётишда қанча вақт ётганини билмайди, аммо бир тиниқиб ухлаб олгани аниқ. Эшик оҳиста чертилиб, оғир ғийқиллаб очилганда, чарчоқлари анча тарқаган эди, сергаклик билан бошини кўтариб, эшикка қаради. Остонада шумшайиб турган оқ халатли кишини кўриб, аввалига ҳайрон қолди. Қария унга кимнидир, аниқроғи, унга жуда қадрдон бўлган бир инсонни эслатди, аммо кўнглига келган фикрга ишонгиси келмади, шундай бўлса-да, кекса кишининг ҳурмати учун ўрнидан туриб ўтирди. Келувчи эса уни кўриб, негадир хижолат тортди. Томоқ қириб, ичкарилаш учун ундан изн сўради: “Мумкинми, Алияхон?”. Алия беихтиёр ўрнидан туриб кетди, келувчи журъатсизгина пичирлаб гапирган бўлса-да, бу овозни танимаслиги мумкин эмас эди: “Ассалому алайкум! Келинг, келаверинг, Ҳаким Сатторович!”.\nАлия хонанинг умумий чироғини ёқиб, унга стул қўйиб берди. Кейин ўзи ҳам каравотининг бир четига омонатгина ўтириб, ҳурмат билан ҳол-аҳвол сўради: “Қаранг-а, сиз шунча йилдан бери ҳалиям шу ерда ишлаяпсизми? Мен сизни аллақачон нафақага чиқиб кетган бўлсангиз керак, деб ўйлагандим”. Ҳаким Сатторович ҳамон каловланарди: “А-а-а, йў-ў-қ, ишдан кетганим йўқ. Нафақага чиқдим, ўн йиллар бўп қолди, лекин ишлаб юрибман”. “Ҳа, энди сиздай илмли, фидойи мутахассисларга жавоб беришармиди? Ёшлар сиз эгаллаган малакани эгаллагунларича беморлар қийналиб қолмасликлари керак-да”, “Ҳа-а, йўғ-е, жуда-а унчалик эмас. Ҳозир ёшлар орасида ҳам зўрлари кўп, лекин шундай ёшлар борки, ўзларидан бошқа ҳеч кимни танимайди ҳам, тан олмайди ҳам. “Сизни ҳамми?” – бу гап Алиянинг оғзидан “лоп” этиб чиқиб кетди-ю, аммо дарҳол тилини тишлади: “Дилини оғритиб қўйдим-да…”. Аммо суҳбатдошининг юз-кўзларида ҳеч қандай ранж аломатини кўрмагач, бироз енгил тортди. “Ҳа, аллақачон кетишим керак эди. Ўзи, соғлиғим ҳам йўқ. Бодим бор. Ўн беш йиллар бўлди, кўп азоб беради. Айниқса, ҳаво бузиладиган бўлса, жуда мазам бўлмай қолади. Меникиям ноиложликдан-да. Биринчи аёлимиз ўтиб қолди. Иккинчи аёлдан туғилган болалар ҳали ёш. Бир ставка иш беришган, навбатчиликларим бор. Нафақага қўшимча-да. Бугун ҳам навбатчи эдим. “Касаллик тарихлари” билан танишаётиб, сизнинг исми-шарифингизга кўзим тушиб қолди…”.\nАлия минғир-минғир қилиб, тили билан танга санаб, арз-ҳол қилаётган суҳбатдошини тинглаб ўтириб, беихтиёр унинг лойи қотиб қолган кулранг резина шиппагининг тумшуғидан кўриниб турган бармоқларига кўзи тушди. Ҳам ишлик, ҳам кўчалик қилиб кийса бўладиган оч кулранг шими ҳам пича узун экан, шекилли, почаси пойабзал пошнаси остида босилавериб, йиртилиб, шатмоқ бўлиб кетган эди: “Бечора, ростдан ҳам жуда мазаси йўққа ўхшайди. Бутунлай ҳафсаласиз бўлиб қолибди. Қаричилик, оиладаги йўқотишлар… Кейинги хотин ҳам уйига тилсиз-жағсиз хизматкор бўлиб кириб келмагандир… Ўгай она-болалар ўртасида қанча дилхираликлар ўтганлиги аниқ. Булар одамни хароб қилмай, нуратмай нима қилади? Шўрлик!..”\nУ аввалига юраклари ачишиб, қадрдон докторнинг ярим овозда бераётган гурунгларини жон қулоғи билан ҳеч бир малолсиз тинглаб, ўрни келганда далда бериб ўтирди. Аммо ҳар сафар кўзи резина шиппакнинг тумшуғидан мўралаб турган бармоқларга, шатмоқ бўлиб кетган почаларга кўзи тушганда мазаси қочиб кетарди. Қария эса вақт алламаҳал бўлиб қолганини ҳам, ўзининг навбатчилигини ҳам, қаршисида энсаси қотиб, эснаб ўтирган аёлнинг беморлигини, унинг дам олиши кераклигини ҳам буткул унутган ҳолда, ҳар иккаласига ҳам умуман алоқаси йўқ алланималар ҳақида минғир-минғир гап берарди. Навбатчи ҳамшира, уни кўриб, очиқдан очиқ зарда билан, беморлардан бири сўраётганини айтди-ю, Алия ундан қутулиб, енгил нафас олди: “Кексалик уни буткул хароб қилибди”. Аммо у чиқиб кетгач, бу одам соатлаб ўтириб, нималар ҳақида гапирганини эсламоқчи бўлиб ҳарчанд уринмасин, ҳеч нарсани эслай олмади. Юраги ториқди. Дераза ёнига бориб, куз осмонига қаради, милтиллаб турган юлдузлар жуда олислаб кетгандек эди.\n← Аввалги Аввалги АҚШ электр энергияси бўйича минтақавий ҳамкорликни кучайтирмоқда\nКейинги → Кейинги: Муҳаммад Юсуф. Муҳаммадқодир (видео)


“Ҳалол” белгиси – сайёҳларнинг бу борадаги талаблари қандай? - Сайт народных ремёсел Узбекистана\n“Францияда Алжир ва тунислик йигитлар билан ўқиганман. Бир куни дўконга кирганимда товуқ гўшти олмоқчи бўлдим. Улар “бу ҳалол эмас, сен яхшиси, балиқ ол”, деган фикрни айтишди. «Эй, нега товуқ гўшти мусулмонларда ҳалол-ку», деганимда, “Билмайсан-ку, унинг қандай ҳолатда сўйилганини, у одам қиблага қараб, бисмиллоҳ айтганми-йўқми?! Балиқ эса ҳақиқий маънода ҳалол ҳисобланади”, деган сўзларидан кейин эътироз билдириш ҳам ноқулай бўлди. Шунда уларнинг маънавиятига тан бергандим”.\nБу – ўзбекистонлик Шерзодбекнинг хорижликларнинг ҳалол тушунчаси ҳақидаги фикрлари эди.\nТўғри, бу анча олдин билдирилган мулоҳазалар. Бироқ, айни вақтда ҳаёт тақозоси туфайли ҳалол тушунчаси турли жабҳаларда ўзига хос баҳолаш мезонига айланиб улгурди, назаримда. Ваҳоланки, “Ҳалол” белгиси остида ишлаб чиқариладиган маҳсулотларга Европа Иттифоқи, АҚШ, Буюк Британия, Австралия, Канада, Хитой, Ҳиндистон, Лотин Америкаси давлатлари, Янги Зеландия ва Таиланд каби мамлакатларда алоҳида эътибор қаратилмоқда.\nЭкспертлар 2025 йилда “ҳалол” стандарти маҳсулотларининг улуши дунёда ишлаб чиқарилган маҳсулотларнинг камида 20 фоизини, 2030 йилга бориб эса 25 фоизини ташкил этишини таъкидлашмоқда. Агарда дунёдаги тахминан 1,8 миллиард одам, яъни ер аҳолисининг 24 фоизи мусулмон эканини инобатга оладиган бўлсак, бундай маҳсулотларга нечоғли эҳтиёж мавжудлиги аён бўлади.\nМаълумотларга кўра, Россия, Украина, Қозоғистон, Қирғизистон, Бирлашган Араб Амирликлари, Эрон, Иордания, Миср, Баҳрайн каби мусулмон мамлакатларига “Ҳалол” белгиси остида ўз маҳсулотларини экспорт қилмоқда. Жумладан, биргина БАА 200 дан ортиқ давлат билан савдо-сотиқ ишларини амалга оширади. Албатта, улар “Ҳалол” белгиси билан сертификатланган маҳсулотларни талаб этади. Айни пайтда дунёда бундай маҳсулотлар бозори ҳажми 4,0 триллион долларни ташкил этмоқда.\nЭнг қизиғи, унинг 20 фоизи Ислом ҳамкорлик ташкилоти мамлакатларига тўғри келса, қолгани Европа Иттифоқи, Австралия, Янги Зеландия, Бразилия каби давлатларга тўғри келмоқда.\nЯқинда бир ҳамкасбим Москвага хизмат сафарига бориб келди. Таассуротлари ҳақида ўртоқлашиб, овқатдан озроқ қийналгани, фақат гуруч истеъмол қилгани ҳақида айтди. Сабаби, салатда ҳам, таомларда ҳам чўчқа гўштидан фойдаланилгани учун таъби тортмабди. Шунинг учун гуруч ва мевалар тановул қила қолган экан.\nУнинг сўзларини тинглай туриб, кўз ўнгимга Ўзбекистонга келаётган мусулмон сайёҳлар келди. Тўғри, юртимизда исломда ҳалол қилинган маҳсулотлар истеъмол қилинади. Юртимиздаги айрим тадбиркорлар ана шу тамға остида маҳсулот ишлаб чиқаришга анча олдин қўл уришгани эътиборга моликдир. Гарчанд бунга расман ижозат бўлмаса-да, “Ҳалол” белгисини, айниқса, гўшт, колбаса ва сосиска маҳсулотларига қўйиш одат тусига кириб улгурганди. Лекин хорижликларнинг бу борадаги талаблари қандай бўлар экан?\n– Қарийб ўн беш йилдан буён тур-оператор сифатида фаолият юритаман, – дейди “Меҳмондўст Бухоро” тур фирмаси раҳбари Шоҳида Қурбонова. – Биз Эрон, Тожикистон, Исроил, Уфа, Доғистондан келган сайёҳларни кўпроқ қабул қиламиз. Улар бизнинг тарихимизга жуда қизиқади.\nМисол учун, Бухородаги “Етти пир” зиёратгоҳи улар учун жуда муҳим бўлиб, иккинчи Макка сифатида кўришади. Бу ерга келиш, зиёрат қилиш учун ҳеч нарсани аямайди.\nТўғриси, ҳар қандай меҳмонхона ҳам мусулмонларга тўғри келиши мумкин. Хонада жойнамоз ва қибла тарафни кўрсатувчи кўрсатгич бўлса, етарли. Лекин, мусулмон сайёҳларнинг эътиборини тортиш учун булар камлик қилади. Улар замонавий меҳмонхоналарга унчалик қизиқмайди. Шунинг учун Бухородаги эски ҳовлилар, миллий услубда безатилган уй меҳмонхоналарида уларни кутиб оламиз. Хонтахта қўйиб, атрофига кўрпачалар солинган, деворлар кашта ва сўзанилар билан безатилган бўлса, хурсанд бўлишади. У ерда намоз ўқийдиган бурчак, қиблани кўрсатадиган кўрсаткич ва муқаддас Қуръон китобининг бўлиши айни муддао.\nТаомларга келадиган бўлсак, мусулмон туристлар одатда ҳалол таомларга жуда эътибор қаратади. Колбаса, сосиска каби маҳсулотларни емайди. Шунинг учун меҳмонлар ташрифидан олдин улар билан келишиб, таомнома тузиб оламиз.\nЎзлари ёқтирган таомлар қаторига миллий овқатларимизни қўшамиз. Таклиф ва тавсиялар берамиз. Шубҳа бўлмаслиги учун, қўйни ҳам мастер-класс тарзида уларнинг кўз ўнгида сўйиб, таом тайёрланади. Қулоғи кесилмаган, зарар етказилмаган қўйга буюртма берамиз. Ҳаммасини меҳмонлар кузатиб туради.\nМуддао емак-ичмакдан тортиб турли маҳсулот ва хизматларнинг мусаффолигини таъминлашдан иборат бўлар экан, тур-оператор билан суҳбатимиз давомида келаётган сайёҳларни яна нималар кўпроқ қизиқтиришини, улар қайси мавзуларда саволлар бериши ҳақида ҳам сўраб кўрдик.\n– Тажрибамдан айтадиган бўлсам, уларга ислом тарихи билан боғлиқ зиёратгоҳлар ҳам қизиқ, – дейди Ш.Қурбонова.– Юртимизда одам қадами етмаган, интернетга киритилмаган бундай жойлар жуда кўп.\nМисол учун, Қашқадарёда бир ярим миллионга яқин зиёратгоҳлар бор. Уларнинг бир нечтасини атрофдагилардан эшитиб, сайёҳларни олиб борганман. Қаршидаги “Қиз қабри” тарихини шу атрофда яшайдиган ёши катта отахон айтиб берди. Уни хорижлик сайёҳлар қизиқиб тинглади.\n“У даврларда ислом маданияти энди кириб келган бўлиб, намоз ўқиши ошкор бўлган қизни лашкарлар таъқиб қилади. Лекин тута олишмагач, уни ўраб олишади. Шунда қиз охирги илтимос сифатида сўнгги марта намоз ўқишни сўраган экан. Намозни ўқиб бўлгач, ер ёрилиб, қиз тушиб кетган. Лекин унинг узун сочлари ер юзида қолган экан”.\nБу ривоятни чиройли қилиб айта оладиган, унинг тарихини тўлиқ биладиган инсонларни топсак, тарғиб қилсак бизга ҳам яхши бўларди.\nАлбатта, агарда Жаҳон сайёҳлик ташкилотининг маълумотига эътибор қиладиган бўлсак, ҳар йили 300-330 миллион сайёҳ дунёдаги энг муҳим диний объектларга ташриф буюради. Бу борада ҳам юртимизда дадил қадамлар ташлашга имкониятлар етарли. Зеро, бундай саъй-ҳаракатлар, табаррук заминимиздан етишиб чиққан Имом Бухорий, Мотуридий, Имом Ат-Термизий, Навоий, Берунийлар меросини дунёда тарғиб қилишга хизмат қилиши, шубҳасиз.\nЭслатиб ўтамиз, ҳалол тушунчаси ислом динида рухсат этилган ва йўл қўйилган маҳсулотга нисбатан айтилади.\n“Ҳалол” стандарти эса маҳсулотларни ислом дини талаблари асосида ишлаб чиқариш, сақлаш, ташиш, сотиш ва тамғалаш жараёнларига бўлган талабларни белгилайди. “Нalal” араб атамасига нисбатан умумий методик кўрсатмалар “Кодекс Алиментариус” комиссиясининг 1997 йилдаги 22-сессиясида қабул қилинган.\n← Uzbekistonda bir kunlik mehnat bozorini tartibga soluvchi Job Cafe mobil ilovasi ishlab chiqildi\nБухорода I халқаро “Зиёрат туризми” форуми ўтказилади →


Марказий осиёлик «Грета Тунберг»: у қандай...\n23.02.2020 16:07 0 1966\nШвециялик 16 ёшли Грета Тунберг исмли қизча «табиат қўриқчиси» сифатида танилган эди. Халқаро экоҳаракатнинг энг ёш ва энг фаол аъзоси, Нью-Йоркда БМТ Бош ассамблеясида табиатни асраш тўғрисида қилган чиқиши билан тилга тушганди.\nТожикистонлик Аниса исмли талаба қиз ҳам ёш шведнинг йўлини танлаган. У Хорог шаҳридаги университетда таълим олади. У бутун дунё одамларидан табиат ва инсоният мувозанатда яшайдиган дунёни талаб қилди, дея ёзади ҳақда «Asia Plus».\nУнинг сўзларига кўра, дунёдаги эко-фаоллар салбий ҳолатларга дуч келишмоқда. Бундан ташқари, ҳеч ким бунга изоҳ беришни истамаслигини таъкидлади.\n«Биз табиатни асраш бўйича оммавий маърузалар қилишни режалаштирмоқдамиз. Тожикистонда экологик муаммолар ҳақида гаплашамиз. Чиқиндиларни тўғри ташлаш ва уларни қайта ишлашга эътибор қаратамиз. Бундай маърузалар Душанбе, Хўжанд ва Хорогда бўлиб ўтди.\n«Эрта болаликдан экологик таълим» муҳим лойиҳаларимдан бири.Жамоам билан биргаликда биз дастур ишлаб чиқдик ва 5-7 ёшли болалар билан ишладик. Ҳозир биз 12 кишимиз. Дарвоқе, биз Душанбе шаҳрида бўлажак тадбирлар учун кўнгиллиларни қидирмоқдамиз», дейди Аниса.\n«Одамларнинг табиатга муносабатини ўзгартириш жуда қийин. Баъзи одамлар бу фикрларни умуман сезмайдилар, лекин сиз ҳаракат қилишингиз керак. Агар сиз қўллаб-қувватламасангиз ва фойдасиз деб айтсангиз, буни яна ким қилиши мумкин. Мен ҳам ўзимдан: «Агар сен қилмасанг, унда ким?» дея сўрайман. Грета Тунбергни кўриб қойил қоламан. У ҳали ҳам болакай, лекин унинг қилган ишлари бутун дунёни илҳомлантиради», дейди у.\nАниса ҳам Грета cингари ҳаёт тарзини қайта кўриб чиққан. Жумладан:\n-қизил гўшт ва товуқ гўштини рад этди;\n- cут истеъмолининг камайтирди;\n- овқат қолдиқларини ҳайвонларга беради;\n- кўпроқ пиёда юради;\n- такси ўрнига жамоат транспортидан тобора кўпроқ фойдаланмоқда.\nТожикистон грета тунберг\nЖамият Кеча, 10:27\nКоронавирус 01/04, 22:22


Беш ташаббус баҳонами? Мактаб учун мўлжалланган ер тадбиркорга бериб юборилди\nЖамият 20:49 / 14.12.2021 10507\nТошкентнинг биқинида мактаб, боғча, сув ҳавзаси ва бошқа ижтимоий объектлар учун ажратилган ҳудудда коттежлар қурилмоқда. Ноқонуний экани шундоққина кўриниб турган қурилишни ҳатто ҳукумат комиссияси ҳам тўхтата олгани йўқ.\nЗангиота тумани Фаробий маҳалласи фуқароларидан Kun.uz'га шикоят тушди. Унда ушбу маҳалла ташкил этилган вақтларда мактаб ва боғча қуриш учун қолдириб кетилган ер майдони туман ҳокими қарори билан турар жойлар (коттеж) қуриш учун тадбиркорга бериб юборилгани айтилади.\nKun.uz Ўзбекистонда мактаб етишмовчилиги энг катта муаммолардан эканидан келиб чиқиб, бу мурожаатни жойига чиқиб, батафсил ўрганишга қарор қилди.\nМаҳалла фаолларидан Алишер Содиқов муаммо атрофидаги манзарани тасвирлаб берди.\n“Бу ердаги 4 та маҳаллада 17 минг киши истиқомат қилади. Узоқ нуқтасидан турган жойимизгача 2,5 км. На мактаб, на боғча, на бирор чойхона, на спорт мажмуаси бор. Ҳеч нарса йўқ. 1 км нарида битта мактаб бор, 1970-йилларда қурилган. Бир синфда 40-45 бола ўқийди. 1600-1700 ўқувчи таҳсил олади. 3-сменаликлари бор ҳатто.\nБу ер мактаб учун қолдирилган жой эди. Нима учун мактаб қурилиши керак бўлган жойга тадбиркор уй қурмоқда. (Ҳоким) қарор чиқарганда президентнинг беш ташаббуси ижросини таъминлаш мақсадида дейилган, беш ташаббус нима эканини билармикан ҳокимнинг ўзи? Беш ташаббусда уй қурсин демаган, қолаверса, халқ рози бўлмаган. Улар халқ рози дейишмоқда.\nШу кеча-кундузда ерни нол қийматда беришга ҳокимнинг ваколати йўқ-ку. Ўғрилик қилса, қамашади, бу ерда шунча ер олиб қўйиляпти. Нега нол қийматда беради? Шу ерга мактаб ва боғча қураман деб келган тадбиркорга бу ер суғориладиган майдон, мумкин эмас, дейишди. Орадан 1 ой ўтмасдан, ташландиқ бўлиб қолди ўзидан ўзи. Бояги тадбиркорга мумкин бўлиши учун нимадир қилиши керакмиди?” – дейди Алишер Содиқов.\n40 йил лойиҳачи конструктор-муҳандис бўлиб ишлаган Маъмура Носирова муаммо хусусида бўлиб ўтган воқеаларни сўзлаб бераркан, “ҳақиқатни айтгани учун ёмонотлиқ бўлиб қолгани”ни таъкидлади.\n“Саккиз ҳудуд раҳбари Босит Йўлдошевнинг ўзи маҳалла комиссиясини олиб келиб, 4 минг инсон тақдирига бефарқ бўлиб, худди ўзининг ҳовлисининг этагини сотгандек, аукционсиз, маҳалланинг муҳри билан, имзо қўйиб берган. Менимча, булар пулсиз бериб юбормаган ерни. Чунки бу қурилиш миллион-миллион доллар туришига аҳмоқнинг ҳам ақли етади. Ҳам булар биринчи мажлисдагиларни алдаган. Швециянинг подстанциясини қураман, газ олиб келаман, у-бу деб ва ҳозир тайёр ерни “захват” қилиб ўраб олишди. Ҳокимнинг Жасур исмли ўринбосари келиб, чолларни алдамоқда, 600 ўринли мактаб қурамиз, боғча қурамиз деб, натижада чоллар дуо беряпти.\n“Сизлар инвестормисизлар, инвестор 1 сўм киритса, 1000 сўм қилиб олмаса, инвестиция киритмайди-ку. Сизлар текин мактаб қуриб беряпсизларми?” десам, пулли дейишди. Шунда чолларнинг бири ҳассаси билан бир уриб: “Сен бизни алдаяпсанми?” деди. Бу ерда 80 фоиз аҳоли камбағал туради, ўзбекнинг фарзанди кўп бўлса, қай бирини пулли мактабда ўқитади?\nЛойиҳада на мактаб, на беш ташаббусда белгиланган бино-иншоотларнинг ҳеч бири йўқ эди. “Арзон қуриб, қиммат сотамиз”, қилмоқчисизлар, кимни алдаяпсизлар”, дедим.\nШундан жанжал-тўполон бўлди, мен қароқчига чиқиб қолдим. Ҳақиқатни айтганимга ёмон бўлдим. Шундан сўнг биз фаол фуқаролар бу бошбошдоқликка қарши штаб туздик ва тегишли идораларга мурожаат қилишни бошладик”, – дея сўзлаб берди Маъмура Носирова.\nХуллас, Фаробий маҳалласи фаоллари 9 сотихли хусусий мактаб қурилишига рози эмасликларини, уларнинг арз-додини ҳеч ким эшитмаётганини билдиришди.\nШикоят юзасидан изоҳ олиш ва айрим саволларимизга жавоб топиш мақсадида туман ҳокимлигига бордик ва ҳокимнинг қурилиш масалалари бўйича ўринбосари Жасур Усмоналиев билан суҳбатлашдик.\n“2020 йил 2 апрелда Зангиота туман ҳокимининг 217-сон қарорига асосан Назарбек ҳудуди, Фаробий маҳалласидаги 204-контурда жойлашган бўш ер майдони Skytech Line МЧЖга тадбиркорлик фаолиятини юритиш учун ажратиб берилган.\nДавлат раҳбари ижтимоий, маънавий-маърифий соҳаларда янги тизим асосида 5 ташаббус лойиҳасини амалга оширишни илгари сурган. Ушбу топшириқларни ҳаётга татбиқ этиш мақсадида собиқ Назарбек ММТП ҳудудида Skytech Line МЧЖ томонидан лойиҳа қиймати 43,5 млрд сўм бўлган ишларни амалга ошириш белгиланган.\nБу ерда ёшлар сузиш ҳавзаси, кутубхона, кинотеатр, Wi-Fi ҳудуди, футбол майдончаси каби кўнгилочар объектларни қуриш белгиланган. Ушбу иншоотларни қуриб бериш шарти билан туман ҳокимининг айнан 217-сон қарорига асосан 204-контурдаги ер ажратилган. ММТП ҳудудида амалга оширилиши белгилангани биринчи лойиҳа, 204-контурдаги эса иккинчи лойиҳа. Қарорнинг ҳам биринчи бандида биринчи лойиҳа қуриб берилиши билан тадбиркорлик фаолиятини амалга ошириш, деб кўрсатиб кетилган”, – дея изоҳ берди Жасур Усмоналиев.\nҲоким ўринбосари аҳоли вакиллари билан кўплаб учрашувлар бўлганини айтмоқда. Унинг сўзларига кўра, туман ҳокими “аҳоли эътирозларини инобатга олган ҳолда” 600 ўринли хусусий мактаб ва 300 ўринли хусусий мактабгача таълим ташкилоти қуриш билан лойиҳани ўзгартиришга топшириқ бергач, лойиҳа ўзгартирилган. “Фуқаролар талабидан келиб чиққан ҳолда” ҳудудда хусусий мактаб ва боғча қуришга қарор қилинган.\nЎринбосарнинг иддаосига кўра, бу ҳудудда яшайдиган фуқаролар фарзандларини Тошкент шаҳридаги хусусий мактабларга беради. Шундан келиб чиқиб, бу ерда хусусий мактаб ташкил этишга қарор қилинган.\n“Биз ўрганиш олиб борганимизда, маҳаллада яшайдиган фуқароларнинг аксарияти фарзандларини Тошкентдаги хусусий мактабларга бериши аниқланди. Шундан келиб чиқиб, талаб бўлгани боис бу ерда хусусий мактаб ташкил этмоқчимиз. Қолаверса, шу ҳудуддаги 8-ўрта мактаб сиғими қўшимча бино барпо қилиш орқали кенгайтирилади.\nШунингдек, Фаробий маҳалласидаги фарзандларини пулли мактабларда ўқита олмайдиган оилаларнинг 90 нафар фарзанди барпо қилинаётган хусусий мактабда бепул ўқитилади. 40 нафар бола мактабгача таълим ташкилотида бепул тарбияланиши йўлга қўйилади”, – Усмоналиевнинг сўзлари.\nШу ўринда айтиш жоизки, ҳоким ўринбосарининг: “Фуқаролар талаби билан хусусий мактаб ва боғча қурилади” деган гапи ва расмий хат-ҳужжатлардаги ёзишмалар бир-бирига мос келмайди. Бизга мурожаат қилган аҳоли вакиллари ҳам уларга хусусий мактаб ёки боғча керакмаслигини таъкидлашди.\n2020 йил 3 октябр куни Фаробий маҳалла фаоллари йиғилишида қатнашганларнинг аксарияти, бўш турган жойда мактаб ва боғча қуриш мақсадга мувофиқ, деган фикрни билдиришган.\nҚолаверса, Тошкент вилояти халқ таълими бошқармасининг Халқ таълими вазирлигига 2020 йил 9 июлда йўллаган хатида ва Мактабгача таълим вазирлигининг 2021 йил 23 июлдаги Тошкент вилояти ҳокимлигига юборган хатларида вазият умуман бошқача тасвирланган.\nХусусан, Халқ таълими бошқармаси хатида ҳудуддаги 8-сонли умумтаълим мактаби 1972 йилда 1200 ўринга мўлжаллаб қурилгани, унда 1485 ўқувчи 2 сменада таълим олаётгани маълум қилинган. Шу билан бирга, 2020 ўқувчи Тошкент шаҳридаги мактабларга қатнаб таълим олаётгани, мазкур ҳудудда 1320 ўринли умумтаълим мактаби қуриш эҳтиёжи борлиги таъкидланган.\nБошқарманинг 2021 йил 6 июлдаги хатида қайд этилишича, Назарбек ҳудудида 5 та маҳалла туташган жойда 2,2 га ер майдони 34 йил олдин умумтаълим мактаби ва болалар боғчаси учун ажратиб қолдирилган, лекин шу кунгача бу ер майдонида номаълум сабабларга кўра мактаб қурилмай қолган.\nХаритага қаралса, 16 мингдан ортиқ одам истиқомат қиладиган учтагина маҳалланинг ўзида (Назарбек ҳудудида 5 та маҳалла бор) 2876 ўқувчи бўлса-да, умумтаълим мактаби битталиги туман мутасаддиларини ташвишга солмаётган кўринади.\nҚолаверса, коттеж қуриш учун тадбиркорга берилган ер айнан умумтаълим мактаби ва мактабгача таълим муассасаси қуришга энг муносиб жойлиги кўриниб турибди. Чунки у катта йўлдан четда, маҳаллалар туташмасида жойлашган.\nМактабгача таълим вазири ўринбосари Узоқбой Бегимқулов имзоси билан Тошкент вилояти ҳокимлигига юборилган хатда: “...Тошкент вилояти, Зангиота тумани, Назарбек ҳудуди, Форобий маҳалласи ҳудудида маҳаллий бюджет маблағлари ҳисобидан янги давлат мактабгача таълим ташкилоти қурилишида амалий ёрдам кўрсатиш” сўралган.\nҚурилиш вазирлиги мутасаддилари, “Қишлоққурилиш” бўйича лойиҳалаш илмий институти ходимлари ва маҳалла фаоллари билан бўлиб ўтган йиғилиш баёнида, шунингдек, Қурилиш вазирлигининг таклифлари акс этган ва Вазирлар Маҳкамасига йўллаган хатида коттеж қуриш жараёни рўйхатдан ўтмагани, бунга рухсат ҳам олинмагани билдирилган.\nАлоҳида қайд этишни истардикки, туман ҳокими Абдуваҳоб Тамикаевнинг фуқаро мурожаатига ҳамда вилоят ҳокимлигига йўллаган жавоб хатларида чалғитувчи услуб, яъни “сўз ўйини” қўлланган дейиш мумкин.\n“...лойиҳалар ишга тушиши натижасида мазкур ҳудудда 600 ўринли умумий ўрта таълим мактаби, 250 ўринли мактабгача таълим ташкилоти ... ташкил этилади”, – дейилади ҳоким хатида.\nАммо, эътибор қилган бўлсангиз, хатда хусусий мактаб ва хусусий мактабгача таълим ташкилоти дейилмаган, аксинча “600 ўринли умумий ўрта таълим мактаби, 250 ўринли мактабгача таълим ташкилот”, деб юқори турувчи мутасаддилар чалғитилган, назаримизда.\nАҳоли дод деганича бор\nБиз ҳужжатларни ўрганар эканмиз, тадбиркор нима учундир қурилиш ишларини биринчи лойиҳа ижросидан эмас, балки иккинчисидан бошлагани, жилла қурса, иккисини баробар бошламаганини аниқладик.\nБу китобни охиридан ўқишга ўхшамайдими? Бизнингча, шундай. Чунки тадбиркор коттежларни қуриб, фойдасини олиб бўлгач, асосий вазифасини бажаришига ким кафолат бера олади? Нимадир, бир баҳона билан вазифани зиммасидан соқит қилса, ёхуд “касодга учраса” (сунъий равишда касодга учраши ҳам мумкин-ку) қайси валломат унга “5 ташаббус бўйича зиммангда 43,5 млрд сўмлик лойиҳа ҳам турибди, ўша вазифаларни бажариб, сўнг касодга учрайсан”, дея олади? Ҳеч ким.\nЛекин туман мутасаддиларининг бу борада “анча кўнгли тўқ” кўринди. Ҳоким ўринбосарининг айтишича, коттежлар қуриб битказилгач, асосий ҳудуддаги бино-иншоотлар қуриб битказилмаса, коттежлар фойдаланишга қабул қилинмас экан. Туман ҳокимининг ўринбосари бу эҳтимолларга берган жавоби шундай хулоса қилишга асос бўлади.\nАйни масалага Жасур Усмоналиев қуйидагича изоҳ берди.\n“Бу ер майдони (204-контур) тадбиркорга тадбиркорлик фаолиятини амалга ошириш учун берилган. Беш ташаббус бошқа объектда қурилган, қурмоқда, қуради. Бу иккови бир-бири билан боғлиқ. Кўпчилик фуқаролар коттежлар қурилаётган жойга эътибор қаратмоқда, лекин иккинчи манзил ёддан чиқяпти. Аслида, бу жой ММТП ҳудудида ижтимоий объектларни бепул қуриб бериш шарти билан берилган”, – деди Зангиота ҳокими ўринбосари.\nУнинг сўзларига кўра, ММТП ҳудуди бўйича лойиҳа вилоят ҳокимлигида кўриб чиқилмоқда. Демак, тадбиркор, ҳокимликнинг ноқонуний (ноқонуний дейишимизнинг сабабини қуйироқда тушунтирамиз) бўлса-да, мантиғига кўра, ММТПда биноларни бепул қуриб беради, унга сарфлаган маблағини 204-контурда коттеж қуриб, сотиш эвазига фойдаси билан қайтариб олиши керак. Тўғри тушундингиз, аслида ҳам ҳоким қарори қонуний асосга эга бўлганида шундай бўлиши керак эди. Аммо тадбиркор биринчи фойда олиш томонини бошлаб юборгани ажабланарли эмасми?\nШундай экан, икки ҳудуд битта эканини айтиш билан ҳокимлик кимни чалғитишга уринмоқда, деган ҳақли савол ҳам туғилади.\nЭнди ҳокимлик қароридаги айрим ноқисликларга озгина изоҳ берамиз.\nДастлаб туман прокурорининг протести ҳақида.\nЗангиота туман прокуратурасининг 2021 йил 13 августда фуқароларга йўллаган жавоб хатида маълум қилинишича, “туман ҳокимининг мазкур қарори Ер кодексининг 44-моддаси ҳамда Вазирлар Маҳкамасининг 2018 йил 18 майдаги ... 370-сонли қарори талабларига зид равишда қабул қилинганлиги сабабли уни бекор қилиш тўғрисида протест келтирилди”.\nПрокурор протестига ҳокимлик пинагини бузмаган десак, хато қилмаган бўламиз. Шу боис масалага узил-кесил нуқта қўйиш учун туман прокуратураси Нурафшон туманлараро маъмурий судига ариза киритишга мажбур бўлган.\nШу жойда 204-контур, туман ҳокимлиги таъкидлаганидек, қишлоқ хўжалигида фойдаланилмаётган ер майдони эдими, деган саволга ҳам ҳужжатлар асосида жавоб бериб кетсак.\nТуман кадастрининг 2021 йил 31 август куни Халқ қабулхонасига йўллаган жавоб хатига кўра, “мурожаатда кўрсатилган ер майдони қишлоқ хўжалиги харитасининг Назарбек ҳудуди 204-контурида жойлашган бўлиб, умумий ер майдони 2.396 гектар, балл бонитети 56 кўрсаткичда белгиланган”.\nСолиқ қўмитаси ҳузуридаги Кадастр агентлигининг 2021 йил 12 октябрда қурилиш вазири ўринбосари Насрулло Бобоевга йўллаган хатида эса туман ҳокими қароридаги бир қанча камчиликлар ва ноқонуний ҳолатлар саналган. Жумладан, ҳоким қарорида ажратилаётган ер майдонининг аниқ кўрсаткичлари келтирилмаган:\n“...ажратилаётган ер участкасининг асосий атрибутлари (ер тури, контур рақами, балл бонитети, қишлоқ ва ўрмон хўжалиги кўрган зарар миқдори) кўрсатилмаган. Бунинг натижасида қарорда кўзда тутилган ер майдони айнан ҳозирда қурилиш ишлари бошланаётган ер майдони эканлигини идентификация этиш мушкуллашади”.\n“3. Муаммо келиб чиққан ер майдони “Ўздаверлойиҳа” институти томонидан 2011 йилда ўтказилган хатлов натижасига кўра, (туман ҳокимининг 23.12.2011 йилдаги 930-сонли, вилоят ҳокимининг 28.02.2012 йилдаги 39-сонли қарорлари билан тасдиқланган) суғориладиган ер майдони ҳисобланиб, Назарбек массиви қишлоқ хўжалик харитасининг 204-контурига тўғри келади”.\nКадастр агентлиги хатининг давомида янада қизиқ маълумотларга дуч келдик. Унда туман ҳокими қарори қабул қилинишида Ер кодексидан ташқари Президент фармони талабларига ҳам риоя қилинмагани ёзилади:\n“Ноқишлоқ хўжалиги мақсадлари учун ер майдони ажратиш ҳақидаги туман ҳокимининг 2020 йил 2 апрелдаги 217-сонли қарорининг қабул қилинишида ЎзР Ер кодекси 44-моддаси ҳамда ЎзР Президентининг 2019 йил 17 июндаги ПФ-5742-сонли фармони 5-банди талабларига риоя қилинмаган.\nТуман ҳокимининг юқорида қайд қилинган қарори преамбуласида ҳуқуқий асос сифатида келтирилган норматив-ҳуқуқий ҳужжатлар режалаштирилаётган бино-иншоотларни қуришга асос бўлса-да, суғориладиган ер майдонида бу ишларни амалга оширишга асос бўла олмайди.\nБундан ташқари, мазкур талабларга зид равишда туман ҳокимининг 2021 йил 10 мартдаги 314-сонли қарори билан 2020 йил 2 апрелда қабул қилинган 217-сон қарорининг 2-бандига “...замонавий ва қулай турар жойлар...” сўзлари қўшимча сифатида киритилиб тасдиқланган”.\nҚолаверса, Кадастр агентлиги хатида масъул ташкилотларнинг хулосалари ҳоким қарори имзоланганидан сўнг 1-2 кун ичида расмийлаштирилганига ҳам эътибор қаратилган:\n“Лойиҳани амалга ошириш учун масъул ташкилотларнинг хулосалари туман ҳокимининг қарори 2020 йил 2 апрелда қабул қилинганидан сўнг 1-2 кун ўтиб расмийлаштирилган.\nМисол учун, туман экология бўлимининг 03.04.2020 йилдаги 107-сонли, туман ФВВ бўлимининг 03.04.2020 йилдаги 226-сонли, туман йўллардан фойдаланиш корхонасининг 04.04.2020 йилдаги 1-1/188-сонли, туман соғлиқни сақлаш бўлимининг 04.04.2020 йилдаги 22-сонли хулосалари берилган”.\nАслида муаммо қаердалиги аниқ кўриниб турган масала бўлса-да, қонунчиликда ноқонуний қарорни бекор қилиш бўйича аниқ бир тизим йўқлиги боис шунчалик чигаллашганки, ҳатто Вазирлар Маҳкамаси ҳузурида 4 вазирлик, Давлат активларини бошқариш агентлиги, Кадастр агентлигининг юқори лавозимли мулозимлари, вилоят ҳокими ўринбосари, Тошкент вилояти прокурори ўринбосари иштирокида ишчи гуруҳ тузилган.\nБош вазир биринчи ўринбосари Раматов мазкур ишчи гуруҳга “...мурожаатда кўрсатиб ўтилган барча ҳолатларнинг ечими юзасидан қонуний чоралар кўрсин...”, – дея топшириқ берган.\nҚурилиш вазири ўринбосари Насрулло Бобоев раислигида 2021 йил 8 октябрда бўлиб ўтган сайёр йиғилиш баёнида келишилган масалалар қайд этилади ва шу асосда Вазирлар Маҳкамасига таклифлар киритилади. Хатда қайд этилишича: Фаробий (1259) Қиргузар (1400) Аҳилобод (830) маҳаллаларида мактаб ўқувчилари сони 1964 нафарни ташкил этади, 0-7 ёшгача бўлган болалар сони 1525 нафардан иборат бўлиб, мактаб ва мактабгача таълим ташкилотлари мавжуд эмас”.\nВазирлик таклифларининг айримларига кўз югуртирсак, вазият янада ойдинлашиб, ортиқча саволлар деярли қолмайди:\n“...ажратилган ер майдонида Skytech-Line МЧЖ томонидан амалга оширилаётган қурилиш-монтаж ишларини муаммонинг мантиқий ечими ҳал қилингунга қадар тўхтатиш;\n...Зангиота тумани ҳокимининг 2020 йил 2 апрелдаги 217-сонли, 2020 йил 10 мартдаги 314-сонли қарорларини белгиланган тартибда бекор қилишни кўриб чиқиш;\n...Мактабгача таълим ташкилотини қуриш учун 0,55 гектар, умумий ўрта таълим мактаби қуриш учун 0,6 гектар ер майдони танлаш ва ажратиш;\n240 ўринли МТТ ҳамда 660 ўринли умумий ўрта таълим мактаби қурилишини марказлашган манбалар ҳисобидан амалга ошириш;\nҚолган ер майдонларини аҳолига хизмат кўрсатиш ... объектлари қурилиши учун қонунчиликда белгиланган тартиб, яъни “E-IJRO auksion” савдо майдонларига қўйган ҳолда реализация қилиш”.\nХуллас, бир томонда мутасаддилар ҳоким қарори ва маҳалла фаолларидан тушган мурожаатларни ўрганиш, қонуний ечим топиш, ҳокимнинг ноқонуний қарорини бекор қилиш бўйича чоралар кўриш, томонлар бир-бирини судга бериш билан овора бўлиб турган ҳолатда бир томон ютуқда. “Skytech-Line” МЧЖ ўзига анча баҳсли равишда ажратилган ер майдонида қурилиш ишларини бамайлихотир давом эттирмоқда. Чунки тадбиркор яхши биладики, бинолар қурилгач, уларни бузиш учун ҳам навбатдаги суд амалиётлари бошланади.\nШундай экан, айни чоғда бирламчи савол турибди: ноқонуний қурилишни КИМ тўхтатади? Афсуски, бу саволга жавоб бера оладиган мард ҳозирча топилгани йўқ.\nТасвирчи ва монтаж устаси – Муҳиддин Қурбонов


Умумий ўрта таълим мактаби ўқувчилари учун ҳам грантлар борми?\nУмумий ўрта таълим мактаби ўқувчилари учун...\n21.02.2018 07:22 0 2034\nҲурматли «Xabar.uz» фаоллари! Аввало кўрсатаётган хизматларингиз учун миннатдорлигимни билдираман. Намангандан савол йўллаяпман. Айтинг-чи, умумий ўрта таълим мактаби ўқувчилари учун ҳам грантлар борми? Шу ҳақда маълумот бўлса, сайтга жойлаштирсангиз.\nУмумий ўрта таълим мактаби ўқувчилари учун мамлакатимиз ва халқаро фан олимпиадалари мавжуд. Олимпиадаларни ўтказиш тартиби 2009 йил 1 майдаги «Академик лицейлар, касб-ҳунар коллежлари ва умумтаълим мактаблари ўқувчиларининг умумтаълим фанлари бўйича республика олимпиадаларини ўтказиш ва халқаро фан олимпиадалари иштирокчиларини танлаш тўғрисидаги низомни тасдиқлаш ҳақида»ги қарорда келтирилган.\nҚарорга кўра, республика (фан) олимпиадалари ҳар йили академик лицейлар, касб-ҳунар коллежларининг 1, 2, 3-курс ўқувчилари ва умумтаълим мактабларининг IХ, Х, ХI синфлари (мажбурий 12 йиллик таълимга тўлиқ ўтилгунча) ҳамда IX синфлар ўқувчилари (мажбурий 12 йиллик таълимга тўлиқ ўтилгандан кейин) ўртасида ўтказилади.\nФан олимпиадалари тўрт босқичда ўтказилади:\nб) 2-босқич — туман, шунингдек, туманларга бўлинмаган шаҳар бўйича;\nФан олимпиадасининг биринчи босқичида умумтаълим мактаблари ва академик лицейлар, касб-ҳунар коллежларининг барча ўқувчилари иштирок этишлари мумкин. Навбатдаги босқичларда эса фақат олдинги босқичларда I, II, III ўринни эгаллаб, ғолиб бўлганлар қатнашадилар.\nҒолиблар 76-100 балл тўплаган ўқувчилар орасидан аниқланади.\nРеспублика фан олимпиадаларининг тўртинчи босқичида фанлардан 76 ва ундан юқори балл тўплаб, I, II, III ўринларни эгаллаган умумтаълим мактабларининг 11-синф ҳамда ўрта махсус, касб-ҳунар таълими муассасаларининг 3-курс ўқувчилари Ўзбекистон Вазирлар Маҳкамасининг 2008 йил 13 октябрдаги «Ўзбекистон иқтидорли ёшларини тақдирлаш ва моддий рағбатлантириш тўғрисида»ги 226-қарорига биноан олий ўқув юртларига тест синовларисиз ҳамда қўшимча имтиҳонларсиз кириш имтиёзига эга бўладилар.\nХалқаро фан олимпиадаларида иштирок этувчи ўқувчиларни танлаш\nХалқаро фан олимпиадаларида иштирок этувчи ўқувчиларни танлаш Ўрта махсус, касб-ҳунар таълими маркази ва Халқ таълими вазирлиги томонидан амалга оширилади.\nРеспублика фан олимпиадасининг III босқичида умумтаълим фанларидан 1-5-ўринларни эгаллаган академик лицей ва касб-ҳунар коллежларининг 2, 3-курс ўқувчилари ҳамда умумий ўрта таълим муассасасининг 10, 11-синф ўқувчилари халқаро фан олимпиадасида қатнашиш учун танловда иштирок этадилар.\nТанловнинг биринчи босқичида I, II, III ўринларни эгаллаган ўқувчилар кейинги босқичда қатнашади.\nТанлов ўтказиш жойи ва муддати Ўрта махсус, касб-ҳунар таълими маркази ва Халқ таълими вазирлиги томонидан белгиланади.\nЎрта махсус, касб-ҳунар таълими маркази ва Халқ таълими вазирлиги тавсия қилган эксперт гуруҳи томонидан танловда қатнашган ўқувчиларнинг ёзма ишлари текширилади ва ғолиблар аниқланади.\nҒолибларни аниқлашда ўқувчиларнинг назарий ва амалий билимларини масалалар ечишга татбиқ этиш қобилияти, топшириқларнинг оригинал ечимларини топиши, ёзма жавобларни тўла баён этиши ва илмий хулосалар чиқариши эътиборга олинади.\nўқувчи мигрант таълим


ИҲТ Маданият институти раиси Эронда ўзбек тилини ўрганиш бўйича (...)\nИҲТ Маданият институти раиси Эронда ўзбек тилини ўрганиш бўйича ташкил этилган онлайн-курс иштирокчиларига видеомурожаат йўллади\nХабар берилганидек, мамлакатимиз элчихонаси кўмагида Иқтисодий ҳамкорлик ташкилоти (ИҲТ) маданият институти, Тошкент давлат шарқшунослик университети билан ҳамкорликда Аллома Таботабоий номидаги университетда ўзбек тили курсларини онлайн шаклда ўқитиш йўлга қўйилди. Эронда биринчи бор ўзбек тилини ўқитиш курслари бошланиши муносабати билан ИҲТ маданият институти президенти Сарвар Бахти видеомурожаат йўллади, деб хабар бермоқда Дунё АА мухбири.\nЎзбек тили курсларининг бошланиши муносабати билан барчангизни табриклаш мен учун катта шарафдир, - деди Сарвар Бахти. - ИҲТ маданият институтининг вазифаларидан бири ИҲТ минтақаси халқларининг тилларини сақлаш ва тарғиб қилиш, шунингдек, маданият ва адабиёт соҳаларида ҳамкорликни мустаҳкамлашдан иборатдир.\nИнститут ушбу минтақанинг барча тилларини ўрганиш бўйича ўз “йўл харитаси”га эга, шу муносабат билан ташкилот минтақанинг барча муҳим тилларини қамраб олишга ҳаракат қилаяпти. Яқинда Теҳронда аккредитациядан ўтган димломатия миссиялари ходимларига форс тилини ўргатишни бошладик ва бугун эса ўзбек тилини ўргатувчи курсларни очдик.\nҚайд этиш жоизки, бир неча кун аввал Тошкентда Ўзбекистон маданият вазири Озодбек Назарбеков билан учрашув ўтказган эдим. Унда ИҲТ минтақасидаги муҳим давлатлардан бири Ўзбекистон билан маданий соҳасида ўзаро манфаатли ҳамкорликни кенгайтириш масалаларини муҳокама қилдик.\nТил маданиятнинг муҳим бўғини эканини барчамиз яхши биламиз ва шу муносабат билан ИҲТ маданият институти минтақа халқлари ўртасидаги тинчлик ва дўстликни мустаҳкамлашга хизмат қиладиган ИҲТ минтақаси тилларини ўқитишга алоҳида аҳамият беради.\nТил - бу маданият ойнаси ва ҳар бир тил ўз тарихи, цивилизацияси ва маданиятига қараб, ўзига хос тушунчалар ва қадриятларга эгадир. Тил шунчаки эволюция ва мулоқот воситаси эмас, балки маданиятнинг кенг манбалари билан амалий алоқа ўрнатиш воситаси ҳамдир. Тил маданият ташувчиси бўлганлиги сабабли, унинг тарқалиши маълум бир халқнинг маданий қадриятларининг кенг тарғиб қилишга хизмат қилади.\nҚадим тарихга эга ўзбек тили азалдан катта таъсир кучига эга, цивилизация ва маданиятни етказувчи ва тарғиб қилувчи восита бўлиб келган.\nЎзбек тилининг ҳаттотлик, қадимий адабий ва ёзма асарлари тарихи Ўрхун-Энасой битикларига бориб тақалади. Милодий 5-7-асрларга тўғри келувчи тош, сопол ва қоғозлардан топилган ўзбек тилидаги ёзмалар ҳам мавжуд.\nЖаҳон туркшунослигининг нодир асарлари бўлмиш ушбу ёдгорликлар милодий 19 асрда кашф қилинган бўлиб, барча тадқиқотчиларнинг якдил фикрига кўра, улар туркий-руний ёзувда битилиб, қадимий туркийлар томонидан яратилган.\nАйни пайтда дунёда ўзбек тилида 50 миллионга яқин киши сўзлашмоқда, бу эса ушбу тилнинг дунёдаги энг кўп сўзлашувчи тиллар қаторида муҳим аҳамият касб этишидан далолат беради.\nФурсатдан фойдаланиб, дунёдаги барча ўзбек тилида сўзлашувчиларни, айниқса, Ўзбекистон халқини 21 октябрь – Ўзбек тили байрами уни билан самимий табриклайман.\nЎзбек тилини ўрганиш бу заминда қадимий тарих, цивилизация ва маданиятга эга бўлган халқларни янада яқинроқ билишга ёрдам беради. Шунингдек, ушбу ажойиб ўлка тарихи ва адабиётини ўрганиш имконини тақдим қилади. Ўзбек тилини ўрганинг ва Алишер Навоий, Султон Ҳусайн Байқаро, Заҳириддин Муҳаммад Бобур, Фитрат, Зулфия, Ғафур Ғулом, Эркин Воҳидов каби дунёга танилган машҳур илм-фан, адабиёт ва маданият арбоблари ижодидан баҳраманд бўлинг.\n2021 йил 8 февраль куни ИҲТ маданият институти Ўзбекистоннинг Теҳрондаги элчихонаси билан ҳамкорликда дипломатия корпуси ва ИҲТ минтақаси маданият соҳаси мутахассислари иштирокида «Алишер Навоийнинг ижодий мероси бутун минтақанинг умумий ютуғидир» мавзусида онлайн шаклдаги халқаро илмий конференцияни ташкил этди. Бинобарин, халқаро ташкилот раҳбари сифатида бу улуғ алломалардан қолган ёрқин асарларни биргаликда ўрганиш халқларни яқинлаштириш ва ҳамкорлик алоқаларини мустаҳкамлашнинг энг самарали усули, деб биламан.\nАлишер Навоий нафақат ўзбек тили, адабиёти ва маданиятини ривожлантиришда, балки минтақадаги бошқа халқларнинг тили ва адабиёти ривожига қўшган алоҳида хизматлари учун юксак ҳурмат-эҳтиромга эгадир. Ўзбекистонда Алишер Навоий ўзбек адабий тили ҳамда адабиёти асосчиси ҳам саналади. Ушбу онлайн анжуман иштирокчилари ўз маърузаларида Алишер Навоийнинг бой мероси ва асарлари минтақамиз халқларининг ўзига хос боғловчи восита эканини алоҳида таъкидлади.\nУмид қиламанки, ўзбек тилини ўрганиш курслари кундан-кун кўпайиб боради ва улар ИҲТ мамлакатлари аҳолисини минтақамизни бой маданияти, тарихи ва цивилизацияси билан таништиришимиз учун хизмат қилади. Маданият институти ушбу соҳада ИҲТга аъзо барча давлатлар билан ҳамкорлик қилишга тайёр эканини яна бир бор таъкидлаб ўтмоқчиман.\nҲурматли ўзбек тили курсининг илк иштирокчилари! Сиз, шубҳасиз, ўзбек тилини ўрганиш мақсадида муҳим қарор қабул қилдингиз. Сизни ишонтириб айтаманки, тез орада ўзбек тилининг ширин таъмини ҳис этасиз ва ижобий натижаларга эришасиз.\nБарчангизга ўқишингизда каттадан-катта муваффақиятлар ёр бўлишини тилайман!


Ибодат қилиш ҳақида — Dilkashradio.com\nИбодат қилиш ҳақида\nАссалому алайкум азиз радио тингловчилар. Ибодатга бағишланган дастуримизга хуш келибсиз. Азизлар, сиз ибодат қилиб турасизми? Қачон охирги маротаба Яратувчига илтижо қилиб ибодат қилгансиз? Бир ўйлаб кўринг. Ибодат хар бир имонли кишининг Худо билан сўзлашувидир. Худо билан яқин муносабатларимизни янада мустахкамлаш учун ибодатнинг ўрни жуда каттадир. Бордию биз яратувчимиз билан сўзлашиб турмасак, унда Раббимиз билан бўлган муносабатларимиз ўз кучини ёқатиб бораверади. Хазрати Исо Масих хам «Ибодат қилиб туринг, сизг берилади» деб айтган эди. Бордию, қандай ибодат қилишни билмасангиз унда хеч хижолат бўлманг. Бошида хазрати Исо Масихнинг шогирдлари хам қандай ибодат қилишни билишмаган. Келинг, Муқаддас Каломда айнан ибодат ҳақидаги оятларни кўриб чиқсак. Луқо хушхабари 11чи бобда қуйидаги оятлар келтирилган. Исо бир жойда ибодат қилар эди. Ибодатни тамом қилгач, шогирдларидан бири Унга: – Раббий! Яҳё ўз шогирдларини ўргатганидек, бизни ҳам ибодат қилишга ўргат, – деди. Исо уларга деди: – Ибодат қилаётганингизда шундай деб айтинглар: Эй, Отамиз! Сенинг муқаддас исминг улуғлансин. Сенинг Шоҳлигинг келсин. Кундалик ризқимизни бериб тургин.\nГуноҳларимизни кечиргин, чунки биз ҳам ўзимизга қарздор бўлган ҳар бир кишини кечирамиз. Бизни васвасага дучор қилмагин.\nЯна уларга деди: «Фараз қилайлик, орангизда бир кишининг дўсти бор. Ярим кечада дўсти унинг олдига келиб: – Дўстим, менга учта нон қарз бериб тур. Менинг бир дўстим йўлдан ўтатуриб, ташриф буюрди, олдига қўядиган ҳеч нарсам йўқ, – дейди. Униси ичкаридан жавоб бериб: – Мени безовта қилма. Эшик қулф, болаларим мен билан бир тўшакда ётишибди, энди ўрнимдан туриб сенга беролмайман, – дейдими?\nСизларга ростини айтсам: ўз дўсти бўлгани учун ҳам туриб унга бермаса-да, лекин унинг шилқимлиги туфайли у туриб, қанча сўраса, шунча беради. Шундай қилиб, Мен сизга айтаман: сўраб туринглар, сизга берилади. Излаб туринглар, топасизлар. Тақиллатиб туринглар, эшик очилади. Чунки ҳар бир сўраган олар, излаган топар, тақиллатганга эшик очилар. Азизларим, кўриб турганингиздек ибодат қилиш қийин эмас. Ибодат қилиш учун фақат қалбингизда имон бўлса бас. Келинг биз хам қўлимизни очиб, Раббимизга ибодат қиламиз. Агар, қандай қилиб ибодат қилишни амалга оширишни билмасангиз хеч хижолат бўлманг. Истасангиз кетимдан қайтаринг. Худойим, Осмондаги Отажон, менга нажотингни берганинг учун рахмат. Мен гунохкорни севиб, халоқ бўлишимни истамадинг. Сенинг севгинг туфайли, хазрати Исо Масих хочга бориб, барча гунохларимни тўккан қони билан ювиб ташлади. Мени имонда мустахкамлаш учун учинчи куни ўликлар орасида тирилиб, Сен севган халқинга зохир бўлди. Худойим, Сен буюк Худосан. Сен Иброхим, Ёқуб, Мусо пайғамбарларнинг буюк Худосисан. Худойим, мени хам ибодат қилишга ўргат. Мен хам ибодатларим орқали Сен билан юзма-юз гаплашишни истайман. Худойим, Сенинг қилган буюк қурбонлигинг хақиқатини атрофимдагилар билан бўлишишни истайман. Мени Муқаддас Рухинг билан қувватлантир. Қаерда бўлмай, нима қилмай, фақат Сенинг хақиқатинг ила иш тутай. Худойим, Сенинг шохлигинг келсин, ўзбек халқим Сенинг пок севгингни билиб олсин. Халқимнинг хар бир аъзоси, Исо Масихнинг ўлимига ишонсин. Менга ибодат қилиш учун имкон яратганинг учун Сендан миннатдорман. Омин. Азизлар, мен билан бирга ибодат қилган бўлсангиз рахмат. Худойим сизларни барчангизни ўз панохида асраб мархамату-дуога тўлдирсин. Хайир, омон бўлинг.\nҲосил бериш учун


Анвар Ғофуров: Янги саҳифа очамиз\nАйтиш керак, карантин футболчининг қанчалар профессионал эканлигини кўрсатиб беради. Зеро, профессионал ўйинчи бундай вазиятларда жисмоний ҳолатни бир маромда ушлаб туриш йўлини жуда яхши билади. Шундай футболчилардан бири Анвар Ғофуровнинг фикрлари билан қизиқдик.\n- Карантин вақтида уйда ўтирган бўлсамда, зерикишни хис қилмаяпман. Жисмоний ҳолатимни бир маромда ушлаб туриш мақсадида шуғулланаяпман. Уй шароитидаги машғулотларни тўхтатаётганим йўқ. Қолаверса, бўш вақтим бўлди дегунча, китоб ўқийман ёки интернет орқали ўзимни қизиқтирган мавзуларни кузатаман, саволларимга жавоб излайман. Албатта фарзандларим билан бирга кунимни мазмунли ўтказишга ҳаракат қиламан.\nКарантиндан кейин аввалги жисмоний ҳолатга қайтиш қанчалик осон? Ўйлайманки, профессионал футболчида бу борада ҳеч қандай муаммо бўлмайди. Бундай вазиятларда ҳамма уй шароитида шуғулланади. Тахминимча, шундай ҳам бўляпти. Мавсумни давом эттиришга рухсат берилганидан кейин жамоаларда жисмоний ҳолат бўйича муаммо бўлмаса керак.\nСуперлига давом эттирилишни бошлагач йўқотилган кунлар ҳисобига тақвим ўзгаради ва тиғишлашади. Буни плюс томонлари ҳам бор. Хусусан, барча футболчиларда ўйин амалиёти кўпроқ бўлади. Мураббийларда таркиб бўйича ротация қилиш имконияти пайдо бўлади. Захирада қолиб кетаётган ўйинчиларда ўзини кўрсатиш имконияти юқори бўлади.\nКарантин вақтида ҳукуматимиз томонидан аҳолига турли талаблар қўйилмоқда. Бу албатта соғлиғимизни ўйлаб қўйилаётган талаблардир. Биз мазкур талабларни ҳурмат қилиб, уларга қатъий равишда амал қилсак ва бир мушт бўлсак, коронавирусни енгамиз ҳамда ҳаётимизда янги саҳифа очамиз.\nCoca Cola Суперлига 3-тур учрашувлари бошланиш вақтлари\n"Навбаҳор": Туркиядаги сўнгги баҳсда дуранг\nТуркияда йиғин ўтказаётган "Навбаҳор" Қозоғистон клубига мағлуб бўлди


Фейсбукдаги тоифалар « Ўзбекистон Халқ Ҳаракати\n21 July 2019 - 10:00\n2013 йилдан бери фб да жавлон урар эканман. Олти йил бўлибди. Шу вақт давомида кўп нарсаларни гувоҳи бўлдим. Кўп инсонлар билан танишдим. Кўп инсонларни асл юзини кўрдим. Одамларни танитишни хоҳлар эдим, аммо Фаизиддин ака бу ишни маромига етказиб адо этдилар.\nКўплаб постлар ёздим. Фикримни билдирдим. Нимани тўғри деб билсам – шуни ёздим. Куни кеча Сирожиддин Муҳаммад бир пост ёзди “одамларни хафа қилиб қўймай деб безор бўлдим. У десам униси, бу десам буниси хафа бўляпти, энди жим тураман”, деди. Кулиб қўйдим. Одамларни рози қилиб бўлмайди. Ҳар қандай ҳолатда ҳам одамлар айб топади. Шу учун бировларни кўнглига қараб эмас, ҳақ деб билган нарсани ёзавериш керак. Бир икки марта ёзсангиз, анча енгил тортасиз. Одамлар фикри билан яшаш ҳам бир қуллик. Доимо фикрингизни цензура қилиб яшашга мажбур бўласиз.\nФбдаги машҳур блоггерларни тиниқ фикрлаши ва мавзуни етказиб бера олиши осмондан пайдо бўлмаган. Кўп йиллик ўқишлари натижасида ҳосил бўлган фикрлар гулдастасидан биз баҳраманд бўламиз.\nБир куни Мирраҳмат ака “мен ёзувчи эмасман. Сиз ҳам ёзувчи эмассиз. Сизни ҳам, мени ҳам дард ёзувчи қилиб юборди”, дедилар. Ҳақ гапни айтдилар. Ўтган йиллар давомида “талант”лар кўз ўнгимизда “туғилди”.\nЎзим учун Азамат Андреев ва Жамшид Муслимов каби гигант блоггерларни кашф этдим. Иккиси ҳам Фб аҳли учун неъмат бўлди.\nСанаса адоғи йўқ кўплаб яхши инсонлар фикрларидан роҳат оламан. Устоз Сайфуллоҳ Носир, Нуруллоҳ Муҳаммад Роуфҳонларни таърифлашга тилим ожиз.\nЎзгача услубдаги Бобир ака ҳам ўз йўналишларида фбда тенгсиз.\nФб тоифаларга бўлинган. Ўтган вақт давомида ким нимага қодир, ким нимани яхши кўради, кимга нима маъқул келади билиб оласиз.\nПост ёзсам, нечта like оламан, кимлар like босади-ю, кимлар босмайди ёд бўлиб кетди.\nҲар бир ёзилган постни ўз эгалари бор.\nПозитив постни мухлиси кўп. Шунга яраша like ҳам кўп.\nФақат мақтасангиз like босадиган тоифалар бор.\nФақат танқид қилсангиз like босадиган тоифалар бор.\nИбратли воқеани ишқибози кўп.\nТанқид қилсангиз жим туриб ўқиб, ичида маъқуллаб, like босгани қўрқадиганлар бор.\nУмуман like босмайдиганлар бор.\nЁқса ҳам ёқмаса ҳам фарқи йўқ. Номингиз учун like босадиганлар бор.\nЎқимасдан like босадиганлар бор.\nҲазил пост остида жам бўладиган тоифалар бор. Ҳамиша баҳор. Беданага фарқи йўқ. Қаерга борса питпилдиқ.\nХотин, деган сўз ишлатилиши билан иштонбоғи ечилиб, дарров етиб келадиган тоифалар бор.\nШахсларни душман тутган тоифалар бор. Улар ёмон кўрган шахсни номини тилга олишингиз шарт эмас. Биттаси, десангиз “фалончи”, ҳақида экан деб етиб келадиган тоифалар бор.\nЎзидан авлиёуллоҳ ясаб олганлар бор. Like босишни ўзига эп кўрмайди. Танишларига эҳсон тариқасида босади. Аммо like олишдан роҳатланиб юраверади.\nНомингизга эътибор бермайдиган ҳақиқий холис тоифалар бор. Ёзган нарсангизни залворига қараб like босади. Фикр билдиради.\nФикримга қарши бўлган оппозиционер тоифалар бор. Ҳурмат доирасида фикр билдиради. Ойна тутади. Фикрлашиб маза қиласиз.\nЁзган постингиз остида изоҳ қолдирмай, шахсийда фикрини билдирадиганлар бор.\nБорлигини, йўқлигини билмайсиз. Арвоҳга ўхшаб кузатиб юрадиганлар бор.\nЎзича дўст бўлиб олиб, қарши тарафга скринларни етказиб турадиган қулоқ тоифалар бор.\nҚўлига поп корнни олиб, қарши тарафни скринларини сизга жўнатиб, икки тарафни уруштиришдан роҳатланадиган тоифалар бор.\nФалон нарса ҳақида ёзинг, пистон нарса ҳақида ёзманг, деб ақл ўргатиб, ўзи “qalesla, yaxwimisla, solla yaxwimi?”, деб юрадиган тоифалар бор.\nТоифалар кўп. Ўлмасак кўраверамиз экан. Аёллар ҳақида гапирмадим. Улар умуман бошқа сайёра.


ЎзА - Порани берган ҳам олган ҳам жиноятчи\n16.08.2018 17:14 Чоп этиш версияси\nПорани берган ҳам олган ҳам жиноятчи\nЎзбекистон “Адолат” СДП Тошкент шаҳар кенгаши томонидан “Биз коррупцияга қаршимиз” мавзусида давра суҳбати ўтказилди.\n“Коррупция – мамлакат тараққиётига таҳдид” шиори остида ташкил этилган тадбирда депутатлар ва тегишли ташкилотларнинг мутахассислари иштирок этди.\n2017 йил 4 январдан “Коррупцияга қарши курашиш тўғрисида”ги қонун кучга киргани коррупцияга барҳам бериш учун барча асосларни яратиб берди. Мазкур қонун ижросини тўлиқ таъминлаш учун 2017 йил 2 февралда Президентнинг “Коррупцияга қарши курашиш тўғрисида“ги Ўзбекистон Республикаси қонунининг қоидаларини амалга ошириш чора-тадбирлари тўғрисида“ги қарори ҳам қабул қилинган.\nТадбирда мазкур ҳужжатларнинг мазмун-моҳияти ва унинг амалдаги ижроси, жойларда коррупцияга қарши курашиш ва унинг олдини олиш борасида партияларнинг ўрни, шунингдек, коррупцияга оид ҳуқуқбузарликларни камайтиришда фуқароларнинг ҳуқуқий маданиятини оширишнинг аҳамиятига кенг эътибор қаратилди.\nСоҳа вакилларининг маълумотига кўра, тадбиркорлик субъектлари ва тадбиркорлик билан шуғулланиш истаги бўлган шахсларга тўсқинлик қилиш каби коррупцион ҳолатларни аниқлаш, уларни бартараф этиш борасида бир қанча ишлар амалга оширилмоқда. Жумладан, шаҳар прокуратураси томонидан жорий йилнинг 6 ойи давомида 64 нафар мансабдор шахсга нисбатан 61 жиноят иши қўзғатилиб, шундан 50 нафар шахсга нисбатан 46 та жиноят ишлари судларга юборилган.\nПартиянинг Тошкент шаҳар кенгаши томонидан бу иллатнинг олдини олиш мақсадида “Биргаликда ҳуқуқий маданият сари”, “Инсон ҳуқуқ ва эркинликлари – олий қадрият” лойиҳалари доирасида аҳоли орасида қатор учрашувлар, давра суҳбатлари ўтказиб келинмоқда.\nБу каби тадбирлар фуқароларнинг ўз ҳақ-ҳуқуқларини тўғри ва тўлиқ англаши, манфаатларини ҳимоя этишда коррупцияга бош қўшмаслик ва ушбу жиноятга шерик бўлиб қолмаслигига хизмат қилади.


Карантин пайтида фарзандликка олиш тартиби қандай? Вазирлик изоҳ берди\n16:43 / 20.05.2020\nКарантин даврида фарзандликка олиш тартиби қандай амалга ошириляпти? Бу тизим ҳам бошқа соҳалар каби онлайн тарзда ташкил этилганми? Фуқаролар қаерга мурожаат қилишлари мумкин? Kun.uz мухбири шу каби саволларга жавоб олиш учун Халқ таълими вазирлиги бошқарма бош мутахассиси Ўлмас Камоловга мурожаат қилди.\n– Карантин пайтида фарзандликка олиш қанақа шаклда олиб борилади?\n– Карантин муносабати билан барча таълим ва тарбия муассасалари ёпиқлиги сабабли болалар билан кўришиш тўхтатилди. Фарзандликка олиш жараёни ҳам секинлашди, лекин бутунлай тўхтаб қолгани йўқ. Фуқаролар яшаш ҳудудларидаги халқ таълими бўлимларига мурожаат қилишлари, керакли ҳужжатларни топширишлари мумкин. Айни вақтда «яшил» ва «сариқ» ҳудудда ушбу бўлимлар фаолият олиб бормоқда.\n– Фуқаролар ўзларининг яшаш ҳудудларидаги халқ таълими бўлимларига қандай ҳужжатларни топшириш талаб этилади?\n– Фарзандликка олиш ниятида бўлганлар халқ таълими бўлимларига қуйидаги ҳужжатларни топширишади:\nфамилияси, исми, отасининг исми, яшаш жойи, никоҳда қачондан бери тургани, эр-хотиннинг бирга ёки алоҳида яшаши, агар фарзандлари бўлса уларнинг сони ва ёши, фарзандликка олинадиган боланинг ёши ва жинси кўрсатилган ариза;\nникоҳ тўғрисидаги гувоҳнома нусхаси (агар никоҳда бўлса);\nфарзандликка олувчи бўлишни хоҳловчи шахснинг соғлиги тўғрисида тиббий-маслаҳат комиссиясининг хулосаси, психиатрия ва наркология муассасалари, тери-таносил касалликлари диспансерининг маълумотномалари.\nФарзандликка олувчилар бўлиш имконияти тўғрисида хулоса тайёрлаш учун туман (шаҳар) халқ таълими бўлими болани фарзандликка олишни хоҳлаган шахсларнинг турмуш шароитларини ўрганиш натижалари бўйича далолатнома тузади. Ариза ва унга илова қилинган ҳужжатлар, шунингдек, болани фарзандликка олишни хоҳлаган шахсларнинг турмуш шароитларини ўрганиб чиқиш далолатномаси асосида туман (шаҳар) халқ таълими бўлими ариза берилган кундан бошлаб 30 иш куни мобайнида уларнинг фарзандликка олувчилар бўлиши имконияти тўғрисидаги хулосани тайёрлайди. Ушбу хулоса ариза берувчиларга берилади ва фарзандликка олишга номзодлар сифатида ҳисобга қўйиш учун асос ҳисобланади. Халқ таълими бўлими томонидан ижобий хулоса олингач, фарзандликка олишга номзод сифатида навбатга қўйилади. Бу бўйича Халқ таълими вазирлиги расмий сайтидан қўшимча маълумотларни олиш мумкин.\n– Фарзандликка олиш учун ҳужжатларни онлайн топширса ҳам бўладими?\n– Онлайн ҳужжат тизимини жорий этиш ва бу орқали шаффофликни таъминлаш бўйича ишлар олиб борилмоқда, лекин ҳали тўлиқ охирига етмаган. Вояга етмаган болаларни фарзандликка олиш Ўзбекистон Республикаси Оила Кодекси ҳамда Вазирлар Маҳкамасининг 1999 йил 12 апрелдаги «Ўзбекистон Республикасининг Оила Кодексини амалга ошириш учун зарур бўлган меъёрий ҳужжатларни тасдиқлаш тўғрисида»ги 171-сон қарори билан тасдиқланган «Вояга етмаган болаларни фарзандликка ва болаларни оилага тарбияга олиш (патронат) тўғрисида»ги низом асосида амалга оширилади. Бола асраб олиш бўйича талабгор ҳақида ушбу ҳуқуқий ҳужжатда белгиланган маълумотларга эга бўлиш учун бошқа вазирликлар ва ташкилотлар билан ҳам ягона базани яратиш керак. Бу эса маълум вақтни талаб этади. Шу сабабли ҳозирча онлайн тарзда ҳужжатларни қабул қилиш жараёни тўлиқ ишга тушмади.\n– Фарзандликка олиш учун навбати келган фуқаролар «яшил» ҳудудлардаги меҳрибонлик уйларига боришлари мумкинми?\n– Карантин муносабати билан барча турдаги ҳудудлардаги (яшил, сариқ ва қизил) таълим муассасалари ёпиқ, жумладан, меҳрибонлик уйларига ҳам кириш-чиқиш тақиқланади. Меҳрибонлик уйлари тарбияланувчиларини қариндошлари ҳам кўришлари мумкинмас. Фақат ходимлари кучайтирилган тартиб асосида уйига бориб келишига рухсат берилади. Шу сабабли навбати келган фуқаролар карантин тадбирлари тугашини кутиб туришлари керак бўлади.


Технологиялар трансфери ва инвестицияларни жалб қилиш бўйича амалга оширилган ишлар\nДунё ва Ўзбекистон Республикасида узумчилик ва виночиликнинг…\nЎзбекистон Республикасида мис саноатининг ривожланиши бўйича…\nДунё ва Ўзбекистон Республикасида водород энергетикасининг р…\nМамлакат иқтисодиётига илмий ҳажмдор янги технологияларни тезкор жорий қилиш учун технологиялар трансфери амалиётга киритилди. Хориждаги илғор технологиялар трансфери асосида умумий қиймати 3,3 млн. АҚШ долл бўлган инвестиция лойиҳалари амалга оширилди.\nИсроилнинг “Maya International” компанияси билан ҳамкорликда уй-жой коммунал соҳасида амалга оширилган технологиялар трансфери натижасида 2020 йилда 1319 та сув сирқиш нуқталари таъмирланган ва натижада 5,8 млн. м3 сувни ва пул эквивалентида 16 млрд. сўмни тежашга эришилди.\nПандемия даврида Словакиянинг “Chirana Asia” корхонаси билан ҳамкорликда ИВЛ ва тиббиёт асбоб ускуналари ишлаб чиқариш технология трансфери амалга оширилиб, тиббиёт муассасаларига зарур тиббий ускуналар етказиб берилди. Жумладан, 1-шаҳар клиник шифохонасига 300 млн. сўмга тенг беғараз ёрдам кўрсатилди.\nПольшанинг “NOVOL ASIA” компанияси 1,5 млн. АҚШ долларига тенг бўлган қурилиш ва автосаноат соҳасида технологиялар трансфери амалга оширилди. Натижада, 500 минг АҚШ долларига тенг импорт ўрнини босувчи маҳсулот ишлаб чиқарилди.\nЁшларга тадбиркорлик кўникмаларини ва экотизим таълими бериш орқали инновацион фикрлаш ва таваккалчилик маданиятини ривожлантириш бўйича:\nИнновацион ривожланиш вазирлиги ташаббуси билан 2019 йил\nИнновик-2019 доирасида 1 ёшдан 15 ёшгача бўлган болалар онгларида илм-фан ва инновациялар маданиятини сингдириш, инновацион қобилиятни ошириш ҳамда математика-мнемотехника, кимё-биология, физика ва геология фанлари бўйича кўникмаларини ривожлантириш мақсадида “Science for kids” платформаси ташкил этилди.\n2019 йилнинг баҳорида Вазирлик ва “Чирана Азия” Словакия-Россия-Ўзбекистон қўшма корхонасининг таъсисчиси “Shimсo Group” компанияси билан имзоланган ҳамкорлик меморандуми натижасида хорижий технология ва илм-фан ютуқларини ушбу жараёнларга жалб қилиш (яъни технологиялар трансферини амалга ошириш) мақсадида яна бир лойиҳа – “Чирана Азия” Словакия-Россия-Ўзбекистон қўшма корхонаси билан йилига 500 дона Ўпканинг сунъий вентиляцияси аппарати (ИВЛ) ва 200 дона Наркоз-нафас олиш аппарати (НДА) ишлаб чиқаришни йўлга қўйиш ишлари ташкил этилди.\nЛойиҳанинг умумий қиймати 6 млн долларга тенг бўлиб, 100 дан ортиқ иш ўринлари яратилади. Биринчи босқичда 2 млн доллар миқдорида инвестиция киритилди ва ЎСВ аппаратларини йиғиш цехи ишга туширилиб, 25 нафар иш ўрни яратилди.\nЎтган йилнинг май ойида ушбу корхона томонидан ИВЛнинг биринчи нусхаси ишлаб чиқарилди, тегишли сертификат ва рухсатномалар олинди. Корхонада тайёрланган биринчи ИВЛ қурилмаси Тошкент шаҳар 1-клиник шифохонасига беғараз ёрдам сифатида тақдим этилган.Амалиётчи реаниматологлар томонидан корхонада ишлаб чиқарилаётган асбоб-ускуналарга юқори баҳо берилди.\nУскуналарни таъмирлаш учун эҳтиёт қисмлар ва хизмат кўрсатиш маркази яратилиб, ЎСВ ва наркоз-нафас олиш қурилмалари учун мобил ва замонавий сервис хизмати ташкил этилди. Анестезиология соҳасида юқори малакали хорижий мутахассислар таклиф қилинган ҳолда соҳага миллий кадрлар тайёрлаш мақсадида ўқув-семинарлар ўтказиб борилмоқда. Тиббиёт муассасалари мутахассислари учун махсус симуляторлар билан жиҳозланган замонавий ўқув хоналари барпо этилган.\nИВЛ аппаратлари дунё бўйича 12 мамлакатда ишлаб чиқарилади. “Чирана” компаниясининг аппаратлари дунёнинг машҳур брендлари «Драгер» (Германия), Гамильтон (Швейцария) қаторидан ўрин эгаллаб, бошқа компания моделларидан фарқли равишда бир ва икки босқичли эмас, уч босқичли вентиляцияни амалга оширади.


Модрич: "Тоттенхэм" ҳақли равишда ғалаба қозонди\n2 ноябрь, 2017, 12:25\nМадриднинг “Реал” клуби ярим ҳимоячиси Лука Модрич кеча бўлиб ўтган “Тоттенхэм”га (3:1) қарши баҳсдан сўнг ўз фикрларини билдириб ўтди. Хорватиялик футболчининг сўзларига кўра “шпорлар” “қироллик клуби” устидан ҳақли равишда ғалаба қозонишди.\n“Албатта, бу жуда оғир зарба бўлди. Биз бундай мағлубиятни кутмаган эдик. Аммо, “Тоттенхэм” “Реал” устидан ҳақли ғалабага эришди. Улар биздан кўра яхшироқ ўйнашди. Энди биз олға интилишимиз ва ушбу вазиятдан чиқиб кетиш йўлларини қидиришимиз лозим. Ўйлайманки биз ушбу вазиятдан чиқиб кета оламиз”, - дейди Модрич.\nЭслатиб ўтамиз, Ла Лиганинг ўтган турида сафарда “Жирона”дан (2:1) енгилган “Реал” сўнгги 2,5 йилда илк бор кетма-кет 2та сафар учрашувида мағлубиятга учради.


“Шартли террорчи” тадбирида такси ҳайдовчилар ҳушёрлиги текширилди\n18:49 / 24.07.2017\nАндижон вилояти Марҳамат тумани чегара ҳудудида жойлашган. Ҳудуддаги барча йўловчи ташиш билан шуғулланувчи киракашлар шубҳали ва қидирувдаги шахсларга дуч келинганида зудлик билан ИИБга мурожаат қилиш тўғрисида эслатмалар тарқатилган. Туманда ўтказилаётган “Комплекс” тадбирлар доирасида туман ИИБ томонидан фаолиятдаги такси ҳайдовчиларининг ҳушёрлигини синаш қилиш мақсадида “Шартли террорчи” тадбири ўтказилди.\nТадбир мазмуни қуйидагича: туманда таксичилик билан шуғулланаётган автомашиналарга “шартли террорчи” ўтиради ва суҳбат давомида ўзини қидирувда эканлиги, ёнида шахсини тасдиқловчи ҳеч қандай ҳужжати йўқлигини айтиб, маълум сумма эвазига чегара ҳудудига олиб бориб қўйишини сўрайди.\nМаълумки, бундай вазиятда ҳушёр ва юрт осойишталигини ўйлайдиган ҳар қандай фуқаро зудлик билан ҳуқуқ-тартибот идораларига хабар бериши керак. Олиб борилган тадбир давомида таксичиларнинг катта қисми юқоридаги ҳолат бўйича керакли жойга мурожаат қилдилар. Афсуски, улар орасида шубҳали ҳолатга нисбатан ҳеч қандай чора кўрмаган киракашлар ҳам топилди.\nМарҳамат туман ҳокимлигида ушбу профилактик тадбирни якуни бўйича йиғилиш бўлиб ўтди. Унда шубҳали шахслар тўғрисида ўз вақтида ИИБга хабар берган тўрт нафар ҳушёр такси ҳайдовчиларига туман ички ишлар бўлими бошлиғи М. Нишанов эсдалик совғалари ва туман ҳокимлигининг ташаккурномаларини топширди.\nЛоқайдлик ва ҳушёрлик кўрсатмаган такси ҳайдовчиларига билан эса тушунтириш ишлари олиб бориладиган бўлди.\nИИББ маст ҳайдовчилар фотосуратини эълон қилишни бошлади\nЯнги намунадаги ҳайдовчилик гувоҳномаси ва «техпаспорт» учун тўлов ставкалари белгиланди\nПиёдалар ўтиш йўлагида ҳаракатланган ҳайдовчига жарима борми?


Тамаки фаолияти билан шуғулланишга лицензия олиш миқдори белгиланди - UzNews.uz\nТамаки маҳсулотлари ишлаб чиқариш фаолиятини амалга ошириш ҳуқуқига лицензия бериш миқдори 44 600 000 сўм қилиб белгилаш таклиф қилинмоқда.\nҚишлоқ хўжалиги вазирлиги ҳузуридаги Узумчилик ва виночиликни ривожлантириш агентлиги муаллифлигида “Давлат божи тўғрисида”ги Қонунига қўшимча киритиш ҳақида лойиҳа норматив-ҳуқуқий ҳужжатлар муҳокамаси порталига жойланди.\nУнга кўра, давлат божи ставкаларининг рўйхати кенгайтирилмоқда. Рўйхат фаолиятнинг айрим турларини Вазирлар Маҳкамасининг истеъмол ва техник этил спирти, алкоголь ва тамаки маҳсулотлари ишлаб чиқариш фаолиятини лицензиялаш комиссияси томонидан лицензиялаганлик учун тўланадиган давлат божи билан тўлдирилади.\nЭнди тамаки маҳсулотлари ишлаб чиқариш фаолиятини амалга ошириш ҳуқуқига лицензия бериш БҲМнинг 200 баравари (44 600 000 сўм) этиб белгиланган.\nЭслатиб ўтамиз, 1 октябрдан тамаки маҳсулотларига акциз солиғи ставкалари 7 фоизга оширилганди.


Россия душман эмас. АҚШ собиқ давлат котиби Трампнинг нотўғри ёндашувига ишора қилди\n01:06 24 Сентябр 2020\n11:47 08.06.2020 Ҳавола олиш\nАҚШ собиқ давлат котиби Колин Пауэлл Дональд Трампнинг Россияни “Катта еттилик”га таклиф қилиш ғоясига муносабат билдирди.\nТОШКЕНТ, 8 июн - Sputnik. АҚШ собиқ давлат котиби Колин Пауэлл АҚШ президенти Дональд Трампнинг Россияни “Катта еттилик”га таклиф қилиш ғоясини шарҳлаб, у Москвани Вашингтоннинг душмани деб билмаслигини айтди.\nCNN телеканалида Пауэллдан давлат раҳбарининг G7 саммитига Россия делегациясини чақириш таклифига қандай муносабатда эканлигини сўрашди.\n“Мен бунга шундай жавоб бераман: Россия бизнинг тўртта душманимиз рўйхатига киритилган бўлса, нима учун у (Трамп) бу қарорни ёлғиз ўзи қабул қилмоқда? Аслида, улар душман эмас. Улар бизнинг тўртта душманимиздан бири эмаслар ... Айнан Пентагон тўртта душманимизни белгилаган вазият юзага келди: Хитой, Россия, Эрон ва КХДР. (бу мамлакатлардан) ҳеч бири ҳозирнинг ўзида бизга ҳужум қилмоқчи эмас”, - деди у.\nПауэлл 2001 йилдан 2005 йилгача кичик Жорж Буш президентлиги даврида давлат котиби бўлган.\nАввалроқ Трамп G7 саммитини сентябргача қолдириши ва унга тўрт давлатни - Россия, Ҳиндистон, Жанубий Корея ва Австралияни таклиф қилмоқчилигини маълум қилган эди. Унинг сўзларига кўра, “еттилик гуруҳ” ўз таркиби бўйича дунёда содир бўлаётганларни аниқ акс эттирмаяпти. Бу мамлакатларнинг жуда эскирган гуруҳи”.\n21:14 Ўзбекистонлик мигрантларни Россиядан қайтариш мақсадида 15та автобус йўлга чиқди\n20:59 ЮНЕСКО Фарғонани дунёнинг аҳолиси энг ўқимишли шаҳарлар рўйхатига киритди\n19:37 Шавкат Мирзиёевнинг БМТ Бош Ассамблеясидаги чиқиши: асосий фикрлар\n19:34 Йил давомида 3,6 млн қадам юрган кишиларга имтиёз берилади\n18:56 Мушук қани?: бу сурат интернетда кўпчиликнинг бошини қотирди


Техник кўрикдан ўтказилмаган автотранспорт ҳисобдан чиқарилаётганда жарима солинмайди | NORMA.UZ\nТехник кўрикдан ўтказилмаган автотранспорт ҳисобдан чиқарилаётганда жарима солинмайди\nВазирлар Маҳкамасининг 30.03.2019 йилдаги 272-сон қарори билан Мажбурий техник кўрикка тақдим этилмаган автомототранспорт воситаларининг ҳисобини юритиш, уларнинг ҳолатини аниқлаш, шунингдек, фойдаланишга яроқсиз, утилизацияга топшириладиган ёки реализация қилиш мақсадида қисмларга бўлинадиган транспорт воситаларини ҳисобдан чиқариш тартиби тўғрисидаги низом тасдиқланди.\nҲужжатга мувофиқ охирги 3 йил давомида мажбурий техник кўрикдан ўтказилмаган транспорт воситалари 3 ой муддатда ялпи хатловдан ўтказилади. Кўрикдан ўтказилганлари бўйича эса 2019 йил 1 июнга қадар ягона электрон база шакллантирилади.\nМаълумот учун. Юридик ва жисмоний шахсларга, шу жумладан хорижий юридик ва жисмоний шахсларга тегишли бўлган ва ДЙҲХХ органларида рўйхатдан ўтказилган транспорт воситалари, шунингдек троллейбуслар ва трамвайлар мажбурий техник кўрикдан ўтказилиши керак. Уни ўтказиш тартиб-таомили ва муддати Транспорт воситаларини мажбурий техник кўрикдан ўтказиш тартиби тўғрисидаги низом билан белгиланган.\nТехник кўрикдан ўтказилмаган транспортни бошқарганлик ҳолатлари «Маъмурий амалиёт» комплекс автоматлаштирилган ахборот тизимида қайд этилади. Механизм шу йилнинг 1 июлига қадар жорий этилади.\nБу – муҳим! Белгиланишича, утилизация ёки реализация қилиш мақсадида қисмларга бўлиб сотиш учун ҳисобдан чиқарилаётган фойдаланилмаётган транспорт воситаларининг эгалари уларни ўз вақтида техник кўрикдан ўтказишга тақдим этмаганликлари учун маъмурий жавобгарликка тортилмайдилар. Эслатиб ўтамиз, ушбу ҳуқуқбузарлик учун маъмурий жарима 0,5 ЭКИҲни ташкил этар эди.\nҲисобдан чиқариш транспорт воситаси эгасининг аризасига кўра 1 иш кунида ДЙҲХХ органлари томонидан амалга оширилади.\nЎтказилган техник кўрикнинг умумлаштирилган якуний натижаларига кўра ДЙҲХХ органлари ҳисобот йилининг 10 ноябригача ТКга тақдим этилмаган транспорт воситалари рўйхатини шакллантиради. Бундай транспорт эгаларига 20 ноябргача техник кўрикдан ўтказиш зарурлиги тўғрисида белгиланган шаклдаги ёзма билдиришнома юборилади. Шунингдек бунинг учун ундириладиган йиғим миқдори, зарур ҳужжатлар рўйхати, ТК ўтказиладиган жой ва бошқа маълумотлар кўрсатилади.\nОхирги 3 йил давомида мажбурий техник кўрикдан ўтказилмаган транспорт воситаларининг рўйхати шакллантирилади. Унга асосан бундай транспорт эгасининг турар жой манзили бўйича ва унинг розилиги билан инвентаризация ўтказилади. Инвентаризация ДЙҲХХ ходимлари ҳамда профилактика инспекторидан иборат таркибда тузиладиган гуруҳ томонидан амалга оширилади. Унинг натижалари бўйича 3 нусхада далолатнома тузилади, у гуруҳ аъзолари, транспорт эгаси ва гувоҳлар (холислар) томонидан имзоланади. Нусхалардан бири эгасига топширилади.\nТошкент метрополитени Транспорт вазирлиги тизимига ўтказилади\nЙўловчи автотранспорт қатновлари сони оширилади\nФуқаролик авиацияси қўллаб-қувватланади\nАвтовокзалларда нималар бўлиши керак\n“Транспорт тўғрисида”ги Қонун қабул қилинди


Лаҳор ҳужумида нобуд бўлганлар дафн қилинди\n20 октябр 2021, Тошкент вақти: 18:36\nАҚШ ва ЕИ етакчилари Покистоннинг Лаҳор шаҳридаги масжидларга қилинган қуролли ҳужумларни кескин қораладилар.\nЛаҳор шаҳридаги Аҳмадийлар оқимига қарашли Model Town ва Garhi Shahu масжидларига жума куни қилинган ҳужумлар оқибатида камида 80 киши нобуд бўлди, 100дан ортиқ шахс тан жароҳати олди.\nАҳмадийлар оқими 19 асрда тузилган бўлиб ҳозирда дунё бўйича унинг 4 миллион тарафдори бор. Покистондаги радикал сунний гуруҳлар эса Аҳмадийларни нишонга олиб келмоқда. Покистон “Аҳмадийлар мусулмон эмас” деб эълон қилинган ягона давлатдир.\nМаълум бўлишича, масжидларга ҳужум қилган шахслардан уч нафари ўзини портлатиб юборган, икки нафари эса хавфсизлик кучлари томонидан қўлга олинган.\nБугун эса ушбу ҳужумларда нобуд бўлган шахслар дафн қилинди. Толибон ва Ал-Қоидага алоқаси бўлган маҳаллий гуруҳлардан бири мазкур ҳужум учун масъулиятни ўз зиммасига олди.\nАйни пайтда АҚШ Давлат департаменти музкур ҳужумни кескин қоралаб, ҳар қандай диний оқимга қарши амалга ошириладиган ҳужумларга мутлоқ қарши эканини маълум қилди.\nЛаҳордаги ҳужумларни кескин қоралаган ЕИнинг Ташқи сиёсат бўйича мутасаддиси Кэтрин Эштон ҳам ЕИ экстремизмга қарши курашишда Покистон ҳукуматига кўмак беришга содиқ қолажагини таъкидлади.


“Jazeera Airways” Тошкентга янги рейсни йўлга қўймоқда - 28.06.2021, Sputnik Ўзбекистон\n“Jazeera Airways” авиакомпанияси Кувайтдан Тошкент шаҳрига янги авиақатновни йўлга қўйди. 28.06.2021, Sputnik Ўзбекистон\nТОШКЕНТ, 28 июн — Sputnik. "Jazeera Airways" авиакомпанияси Кувайтдан Тошкент шаҳрига янги авиақатновни йўлга қўйди. Бу ҳақида бугун, 28 июнь куни бўлиб ўтган матбуот анжумани доирасида маълум қилинди. Туризм ва спорт вазирлиги ҳамда "Jazeera Airways" авиакомпанияси томонидан ўтказилган матбуот анжуманида Бош вазир ўринбосари – Туризм ва спорт вазири Азиз Абдуҳакимов ҳамда "Jazeera Airways" ижрочи директори Рохит Рамачандран иштирок этди. Тадбир доирасида хабар берилишича, Тошкент шаҳрига Кувайтдан ва Кувайтдан Тошкентга ҳафтасига икки авиарейс йўлга қўйилади. Бундан ташқари, Бишкек шаҳрига ҳам ҳафтасига икки марта авиақатновлар амалга оширилади. Рейслар A320neo самолётида амалга оширилади. Бортда йўловчилар премиум-тоифали жойлардан бирини (1-3 қаторлар) танлашлари мумкин, олиб ўтиладиган юк нормаси 30 кг’ни ташкил қилади. Рейс рақами - J9-655 - сешанба, шанба- Қувайтдан Бишкекка, жўнаб кетиш вақти 22:25, етиб кетиш вақти 05:10.J9-656 - чоршанба якшанба – Бишкекдан Қувайтга, жўнаб кетиш вақти 07:20, етиб кетиш вақти 08:45.J9-649, чоршанба, якшанба, Қувайтдан Тошкентга, жўнаб кетиш вақти 20:35, етиб кетиш вақти 01:50.J9-650, душанба, пайшанба, Тошкентдан Қувайтга, жўнаб кетиш вақти 03:00, етиб кетиш вақти 04:55. Янги мунтазам рейслар ҳақида сўз борар экан, "Jazeera Airways" ижрочи директори Рохит Рамачандран шундай деди:“Jazeera Яқин Шарқ томонидан етарлича хизмат кўрсатилмаётган мамлакатлар бўйлаб кўламини кенгайтиришда давом этади ва меҳнат таътилини режалаштираётган сайёҳларнинг йирик кўламига хизмат кўрсатади. Бутун дунёда коронавирус инферкциясига қарши вакцинация давом этиб келаётгани боис бу ёзги мавсумда аэропортлар саёҳатлар учун хавфсиз дея эътироф этилаётган ажойиб масканларни таклиф қилиб, секин-аста ўз чегараларини очмоқда. Авиакомпания учувчилари ва борт кузатувчилари тўлиқ вакцинациядан ўтишган, шунинг учун мижозларимиз биз билан хавфсиз саёҳат қилаётганликларига ишонч ҳосил қилишлари мумкин”.Жой брон қилишдан аввал йўловчилар маҳаллий вакцинация қоидалари ҳамда ПЗР тестлар легаллиги билан танишиб чиқишлари лозим, шундагина уларнинг тўғри олиб борилаётганига ишонч ҳосил қилиш мумкин. Ушбу эълонга мувофиқ бугунга қадар Кувайтга кириш фақатгина Кувайт фуқаролиги бўлган йўловчиларга ва уларнинг биринчи даражадаги қариндошларига рухсат берилади.Чет эл паспорти эгаларига 2021 йилнинг 1 августидан Қувайтга киришга рухсат этилади. Йўловчиларни барча маҳаллий қоида ва тартибга риоя қилишларини таъминлаш учун расмий ҳокимият томонидан берилаётган янгиликларни ўқиш тавсия этилади. COVID-19 пандемияси бошланганидан бери“Jazeera”авиакомпаниясийўловчилар хавфсизлигини таъминлашга қаратилган кўплаб бошқа чораларниамалга оширмоқда. Кенгайиб бораётган AirbusA320neoавиапарки тиббий тоифалиHEPA ҳаво фильтрлари билан жиҳозланган. Бугун унинг самолётларида ва “Jazeera”нинг Қувайтдаги Т5 терминалида барча хавфсизлик ва эҳтиёт чоралари кўрилган.\n© Sputnik / A. Ignatov / Фотобанкка ўтишKuwait\n“Jazeera Airways” авиакомпанияси Кувайтдан Тошкент шаҳрига янги авиақатновни йўлга қўйди.\nТОШКЕНТ, 28 июн — Sputnik. "Jazeera Airways" авиакомпанияси Кувайтдан Тошкент шаҳрига янги авиақатновни йўлга қўйди. Бу ҳақида бугун, 28 июнь куни бўлиб ўтган матбуот анжумани доирасида маълум қилинди.\nТуризм ва спорт вазирлиги ҳамда "Jazeera Airways" авиакомпанияси томонидан ўтказилган матбуот анжуманида Бош вазир ўринбосари – Туризм ва спорт вазири Азиз Абдуҳакимов ҳамда "Jazeera Airways" ижрочи директори Рохит Рамачандран иштирок этди.\nТадбир доирасида хабар берилишича, Тошкент шаҳрига Кувайтдан ва Кувайтдан Тошкентга ҳафтасига икки авиарейс йўлга қўйилади. Бундан ташқари, Бишкек шаҳрига ҳам ҳафтасига икки марта авиақатновлар амалга оширилади. Рейслар A320neo самолётида амалга оширилади. Бортда йўловчилар премиум-тоифали жойлардан бирини (1-3 қаторлар) танлашлари мумкин, олиб ўтиладиган юк нормаси 30 кг’ни ташкил қилади.\nРейс рақами - J9-655 - сешанба, шанба- Қувайтдан Бишкекка, жўнаб кетиш вақти 22:25, етиб кетиш вақти 05:10.\nJ9-656 - чоршанба якшанба – Бишкекдан Қувайтга, жўнаб кетиш вақти 07:20, етиб кетиш вақти 08:45.\nJ9-649, чоршанба, якшанба, Қувайтдан Тошкентга, жўнаб кетиш вақти 20:35, етиб кетиш вақти 01:50.\nJ9-650, душанба, пайшанба, Тошкентдан Қувайтга, жўнаб кетиш вақти 03:00, етиб кетиш вақти 04:55.\nЯнги мунтазам рейслар ҳақида сўз борар экан, "Jazeera Airways" ижрочи директори Рохит Рамачандран шундай деди:\n“Jazeera Яқин Шарқ томонидан етарлича хизмат кўрсатилмаётган мамлакатлар бўйлаб кўламини кенгайтиришда давом этади ва меҳнат таътилини режалаштираётган сайёҳларнинг йирик кўламига хизмат кўрсатади. Бутун дунёда коронавирус инферкциясига қарши вакцинация давом этиб келаётгани боис бу ёзги мавсумда аэропортлар саёҳатлар учун хавфсиз дея эътироф этилаётган ажойиб масканларни таклиф қилиб, секин-аста ўз чегараларини очмоқда. Авиакомпания учувчилари ва борт кузатувчилари тўлиқ вакцинациядан ўтишган, шунинг учун мижозларимиз биз билан хавфсиз саёҳат қилаётганликларига ишонч ҳосил қилишлари мумкин”.\nЖой брон қилишдан аввал йўловчилар маҳаллий вакцинация қоидалари ҳамда ПЗР тестлар легаллиги билан танишиб чиқишлари лозим, шундагина уларнинг тўғри олиб борилаётганига ишонч ҳосил қилиш мумкин.\nУшбу эълонга мувофиқ бугунга қадар Кувайтга кириш фақатгина Кувайт фуқаролиги бўлган йўловчиларга ва уларнинг биринчи даражадаги қариндошларига рухсат берилади.Чет эл паспорти эгаларига 2021 йилнинг 1 августидан Қувайтга киришга рухсат этилади. Йўловчиларни барча маҳаллий қоида ва тартибга риоя қилишларини таъминлаш учун расмий ҳокимият томонидан берилаётган янгиликларни ўқиш тавсия этилади.\nCOVID-19 пандемияси бошланганидан бери“Jazeera”авиакомпаниясийўловчилар хавфсизлигини таъминлашга қаратилган кўплаб бошқа чораларниамалга оширмоқда. Кенгайиб бораётган AirbusA320neoавиапарки тиббий тоифалиHEPA ҳаво фильтрлари билан жиҳозланган. Бугун унинг самолётларида ва “Jazeera”нинг Қувайтдаги Т5 терминалида барча хавфсизлик ва эҳтиёт чоралари кўрилган.